**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Μαΐου 2018, ημέρα Τρίτη και ώρα 13.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις».(2η συνεδρίαση, ακρόαση εξωκοινοβουλευτικών προσώπων)

Στη συνεδρίαση παρέστησαν o Υπουργός Οικονομίας και Ανάπτυξης, κ. Ιωάννης Δραγασάκης, ο Υφυπουργός Οικονομίας και Ανάπτυξης, κ. Στέργιος Πιτσιόρλας καθώς και αρμόδιοι υπηρεσιακοί παράγοντες.

Επίσης στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 34 του Κ.τ.Β. οι κ.κ.: Αθηνά Βουνάτσου, Senior Advisor του τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (Σ.Ε.Β.), Αντώνιος Μέγγουλης, νομικός σύμβουλος της Ελληνικής Συνομοσπονδίας Εμπορίου και Επιχειρηματικότητας (Ε.Σ.Ε.Ε.), Δημήτριος Τσαμόπουλος, εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (Γ.Σ.Ε.Β.Ε.Ε.) και Πρόεδρος της Ένωσης Φοροτεχνικών Ελευθέρων Επαγγελματιών Αττικής (Ε.Φ.Ε.Ε.Α.), Φίλιππος Ιωάννου, Γενικός Διευθυντής της Εθνικής Ελληνικής Επιτροπής του Διεθνούς Εμπορικού Επιμελητήριου, Προκόπης Δημητριάδης**,** νομικός σύμβουλος της Εθνικής Ελληνικής Επιτροπής του Διεθνούς Εμπορικού Επιμελητήριου, Ιωάννα Καραχάλιου, εκπρόσωπος της Ολομέλειας Δικηγορικών Συλλόγων, Κωνσταντίνος Κακαράντζας**,** Πρόεδρος της Παναττικής Ομοσπονδίας Σωματείων Πωλητών Λαϊκών Αγορών (Π.Ο.Σ.Π.Λ.Α.), Γεώργιος Πανίτσας, εκπρόσωπος της Γενικής Γραμματείας του Συνδέσμου για θέματα Α.Ε. και Ε.Π.Ε, Κωνσταντίνος Κόλλιας, Πρόεδρος του Οικονομικού Επιμελητήριου Ελλάδος (Ο.Ε.Ε.), Αντώνιος Μουζάκης, Α΄ Αντιπρόεδρος της Πανελλήνιας Ομοσπονδίας Φοροτεχνικών Ελεύθερων Επαγγελματιών (Π.Ο.Φ.Ε.Ε.) και ο Γεώργιος Ρούσκας, Πρόεδρος του Συμβολαιογραφικού Συλλόγου Εφετείων Αθηνών – Πειραιώς - Αιγαίου και Δωδεκανήσου.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Δημαράς Γεώργιος, Μεϊκόπουλος Αλέξανδρος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Καματερός Ηλίας, Καρακώστα Ευαγγελία (Εύη), Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Συρμαλένιος Νικόλαος, Αθανασίου Χαράλαμπος, Κέλλας Χρήστος, Κατσαφάδος Κωνσταντίνος, Καρράς Γεώργιος - Δημήτριος, Τζελέπης Μιχαήλ, Σαχινίδης Ιωάννης, Βαρδαλής Αθανάσιος και Λαζαρίδης Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλώς ήρθατε οι προσκεκλημένοι στη Διαρκή Επιτροπή Παραγωγής και Εμπορίου, η οποία συνεδριάζει σήμερα με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις.». Είναι η 2η συνεδρίαση, η ακρόαση εξωκοινοβουλευτικών προσώπων.

Έχουν έρθει αρκετοί προσκεκλημένοι από αυτούς που εκλήθησαν. Νομίζω ότι είναι δεκαέξι οι φορείς που έχουν κληθεί. Έχετε τρία λεπτά για την τοποθέτησή σας. Μετά οι Βουλευτές έχουν τη δυνατότητα για δύο λεπτά να κάνουν ερωτήσεις και μετά έχουμε τις απαντήσεις από τους φορείς για αλλά δύο λεπτά. Βέβαια, θα είμαι σχετικά ελαστική, δεν είμαστε και πολλοί σήμερα, αλλά παρακαλώ να μην ξεπεράσουμε πολύ το χρόνο. Υπάρχει και η δυνατότητα αναλυτικού υπομνήματος από κάθε φορέα, τα οποία υπομνήματα δίνονται σε όλα τα μέλη της Επιτροπής.

Τον λόγο έχει η κυρία Βουνάτσου.

ΑΘΗΝΑ ΒΟΥΝΑΤΣΟΥ (Senior Advisor του τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (Σ.Ε.Β.)): Ευχαριστώ πολύ κυρία Πρόεδρε. Κύριε Υπουργέ, κύριε Υφυπουργέ, σας ευχαριστούμε για την ευκαιρία που μας δίνετε να τοποθετηθούμε επί του σχεδίου νόμου. Ο Σ.Ε.Β. επικροτεί και στηρίζει κάθε προσπάθεια που έχει στόχο τον εκσυγχρονισμό του πλαισίου, εντός του οποίου λειτουργούν καθημερινά και συναλλάσονται οι επιχειρήσεις. Καλύτερη νομοθεσία σημαίνει ευκολότερη συμμόρφωση και συνεργασία μεταξύ επιχείρησης και δημοσίων υπηρεσιών, αποτελεσματικότερο έλεγχο και εποπτεία και τελικά, λειτουργικό κράτος δικαίου.

Διαβάζοντας τις διατάξεις του υπό συζήτηση σχεδίου και την πραγματικά υποδειγματική αιτιολογική έκθεση που το συνοδεύει, αναγνωρίζουμε ότι το Υπουργείο επιθυμεί να βελτιώσει στην κατεύθυνση της απλούστευσης το νομικό πλαίσιο λειτουργίας των Ε.Π.Ε., το οποίο παρέμενε αναχρονιστικό και ασύμβατο με τους ρυθμούς της αγοράς, δεσμεύοντας υπέρμετρα την ιδιωτική πρωτοβουλία. Έτσι, με ιδιαίτερη ικανοποίηση βλέπουμε να εκμοντερνίζονται οι διατάξεις για την εταιρική επωνυμία και το ελάχιστο αρχικό εταιρικό κεφάλαιο, να απλοποιούνται οι διατυπώσεις σύγκλισης στη συνέλευση των εταίρων και λήψης αποφάσεων, να αποκτούν ευελιξία οι διατάξεις για την έξοδο εταίρου ή την ανάκληση διαχειριστή και μεταβίβαση εταιρικών μεριδίων και, κυρίως, να επιταχύνεται η διαδικασία εγκατάστασης υποκαταστήματος αλλοδαπής επιχείρησης στην Ελλάδα με ελάφρυνση της από γραφειοκρατικές απαιτήσεις και αναιτιολόγητα εμπόδια.

Η βασικότερη από τις βελτιώσεις που για εμάς συντελείται με το παρόν σχέδιο είναι η αποσαφήνιση ότι η εγγραφή στο Γ.Ε.ΜΗ. αποτελεί μόνη προϋπόθεση για την επίτευξη της εμπορικής δημοσιότητας που απαιτείται για μια σειρά πράξεων για τις Ε.Π.Ε. για λόγους διασφάλισης των συναλλαγών και του δημοσίου συμφέροντος. Η τόσο σημαντική αυτή συνεισφορά του σχεδίου στην εμπέδωση του Γ.ΕΜΗ., ως του μοναδικού εμπορικού μητρώου της χώρας και την άρση οποιασδήποτε αμφιβολίας σχετικά με την κατάργηση διπλών και τριπλών δημοσιεύσεων που για πολλά χρόνια επιβάρυναν τις επιχειρήσεις με υπέρογκα κόστη, δυστυχώς δεν συνοδεύτηκε από την απαιτούμενη δικλίδα ασφαλείας. Ο λόγος για την παράλειψη του σχεδίου να θεσπίσει κυρώσεις για τη μη δημοσίευση ισολογισμών κατά τα πρότυπα της νομοθεσίας περί Ανωνύμων Εταιρειών.

Ο λόγος για την παράλειψη του σχεδίου να θεσπίσει κυρώσεις είναι η μη δημοσίευση ισολογισμών κατά τα πρότυπα της νομοθεσίας περί Ανωνύμων Εταιρειών. Αυτή η έλλειψη, αποδεδειγμένα, ευθύνεται για το μέχρι σήμερα καθεστώς ατιμωρησίας που παρατηρείται στην αγορά και το οποίο θέτει σε κίνδυνο την ασφάλεια των συναλλαγών και τα συμφέροντα προμηθευτών και εργαζομένων, πλήττει την αξιοπιστία του Γ.Ε.ΜΗ., ενώ εγείρει και ζητήματα ανταγωνισμού ως προς τις συνεπείς και νομότυπα λειτουργούσες επιχειρήσεις.

Επίσης, θεωρούμε απαραίτητη προσθήκη τη θεσμοθέτηση ενός προτύπου πιστοποιητικού νόμιμης σύστασης και λειτουργίας στα πρότυπα του «good standing» που ισχύει και στο εξωτερικό με τη μορφή παραρτήματος στο νόμο, ούτως ώστε να βεβαιώνεται μεταξύ άλλων ότι δεν έχουν πραγματοποιηθεί ενέργειες για τη διαγραφή της επιχείρησης από το Γ.Ε.ΜΗ., καθώς και ότι αυτή βρίσκεται σε αδιάλειπτη λειτουργία από την ίδρυσή της.

Αυτός είναι ο μόνος τρόπος να διασφαλιστεί η αποδοχή του ως επίσημο εγγράφου από όλες τις δημόσιες υπηρεσίες και να αποφευχθούν φαινόμενα αναζήτησης, επιπλέον, δικαιολογητικών από τις επιχειρήσεις. Η ρητή θέσπιση αυτού του πιστοποιητικού θα μπορούσε να βοηθήσει στην ευρύτερη συμμόρφωση των επιχειρήσεων με τις απαιτήσεις του νόμου, καθώς σε αντίθετη περίπτωση θα μπορούσε να προβλεφθεί η άρνηση χορήγησής του για συμμετοχή σε διαγωνισμούς. Ξέρουμε ότι έχετε βάλει αυτό το πιστοποιητικό στο σχέδιο νόμου για τις Ανώνυμες Εταιρείες. Θεωρούμε ότι θα μπορούσε να επεκταθεί και στις Ε.Π.Ε..

Τέλος, όπως έχουμε επανειλημμένα τονίσει είναι απαραίτητη η εισαγωγή οριζόντιων, στο δίκαιο των επιχειρήσεων, μηχανισμών έγκαιρης διάγνωσης φαινομένων αφερεγγυότητας και η θέσπιση υποχρεωτικής λήψης μέτρων από την πλευρά της διοίκησης. Σε αντίθετη περίπτωση, και προκειμένου να αποφευχθεί μία νέα κρίση στην αγορά με τεράστιες απώλειες για εργαζόμενους, επιχειρήσεις και κράτος η απραξία της διοίκησης να λάβει μέτρα για την αποσόβηση μιας οικονομικής κρίσης εντός της επιχείρησης, θα πρέπει να μπορεί να οδηγήσει σε διαδικασίες εξωδικαστικής ή και δικαστικής ρύθμισης οφειλών.

Δεν θέλουμε να επεκταθούμε σε λεπτομερείς αναφορές και κατ’ άρθρο παρατηρήσεις. Θα σας υποβάλουμε αναλυτικό υπόμνημα. Ελπίζουμε, ωστόσο, ότι με την τοποθέτησή μας συμβάλλαμε στην εμπέδωση της σημασίας που έχουν για τον επιχειρηματικό κόσμο ορισμένες μικρές αλλαγές, οι οποίες μπορούν, ακόμη και τώρα, να ενσωματωθούν στο σχέδιο νόμου και θα βελτιώσουν καθοριστικά το επιχειρηματικό περιβάλλον.

Ευχαριστούμε πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Τσαμόπουλος.

ΔΗΜΗΤΡΙΟΣ ΤΣΑΜΟΠΟΥΛΟΣ (εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (Γ.Σ.Ε.Β.Ε.Ε.) και Πρόεδρος της Ένωσης Φοροτεχνικών Ελεύθερων Επαγγελματιών Αττικής (Ε.Φ.Ε.Ε.Α.): Κυρία Πρόεδρε, κύριε Αντιπρόεδρε της Κυβέρνησης, κύριοι Βουλευτές, αξιότιμοι παριστάμενοι, το νομοσχέδιο που κατέθεσε το Υπουργείο Οικονομίας και Ανάπτυξης με αντικείμενο την αναμόρφωση του κώδικα λειτουργίας των Εταιρειών Περιορισμένης Ευθύνης, αποτελεί μία σημαντική πρωτοβουλία εκσυγχρονισμού και απλοποίησης των διαδικασιών, η οποία, όμως, καθυστέρησε σημαντικά, καθώς απουσίαζε ένα τέτοιο πλαίσιο, ιδιαίτερα σε μία περίοδο που ακόμη και τα ελάχιστα διοικητικά βάρη και κόστη συμμόρφωσης δημιουργούσαν σοβαρά προβλήματα βιωσιμότητας και προσαρμογής στις επιχειρήσεις. Είναι χαρακτηριστικό ότι ο αριθμός των νέων συστάσεων με τη μορφή Ε.Π.Ε. τα τελευταία χρόνια βαίνει καθοδικός. Βέβαια, δεν αφορά μόνο την παρούσα διακυβέρνηση, παρά τη σχετική οριακή βελτίωση που παρατηρείται τα τελευταία χρόνια στο ισοζύγιο έγγραφων διαγραφών. Αυτή είναι μία ένδειξη δομικής ανεπάρκειας του υφιστάμενου παλαιού νόμου να διαμορφώσει ένα πλαίσιο κινήτρων για τις εταιρείες Ε.Π.Ε.. Πιο συγκεκριμένα και εν μέσω κρίσης από το 2012 έως το 2017 σημειώθηκαν 5.255 συστάσεις, με το 2012 να εγγράφονται 2.167 νέες Ε.Π.Ε., περίπου το 50% και το 2017 μόνο 294, δηλαδή, μόνο το 1/9 αυτών των εταιρειών. Επίσης, οι διαγραφές των Ε.Π.Ε. ακολούθησαν εντελώς αντίστροφη τροχιά. Επί του συνόλου 7.049 διαγραφών, η πλειονότητα αφορούσε το 2015 και το 2016 ένδειξη ότι η Ε.Π.Ε. δεν αποτελούσε πια μία ελκυστική νομική μορφή επιχείρησης, ακόμη και την περίοδο που η κρίση έδωσε τη θέση της σε μία φάση σταθεροποίησης και στασιμότητας.

Σε σχέση με το παρόν προτεινόμενο σχέδιο νόμου η Γ.Σ.Ε.Β.Ε.Ε. τονίζει ότι θετικά σημεία αποτελούν: η δυνατότητα σύστασης Ε.Π.Ε. και με τη χρήση πρότυπου καταστατικού αντί συμβολαιογραφικού εγγράφου, η απαλλαγή της επιχείρησης από το καθεστώς διπλής δημοσιότητας των Ε.Π.Ε., μητρώο Ε.Π.Ε. και Εφημερίδα της Κυβερνήσεως, που υφίσταται σήμερα και αντικαθίσταται από μια ενιαία εκδοχή δημοσιότητας μέσω του Γ.Ε.ΜΗ.. Ο επανακαθορισμός του πλαισίου αναφορικά με τη διαδικασία διάλυσης και εκκαθάρισης μιας Ε.Π.Ε. και προβλέπεται η δυνατότητα αναβίωσής της ενώ το παραπάνω καταγράφεται και στις αρμοδιότητες στη συνέλευση των εταίρων Ε.Π.Ε.. Προσαρμογή του πλαισίου σύνταξης ελέγχου και δημοσίευσης των οικονομικών καταστάσεων Ε.Π.Ε. εναρμονισμένων με την ισχύουσα νομοθεσία και τους υφιστάμενους ευρωπαϊκούς κανονισμούς. Παροχή δυνατότητας σχηματισμού πρόσθετων αποθεματικών πέρα του τακτικού που προβλέπεται σήμερα. Επαναπροσδιορισμός των ποσοστών πλειοψηφίας των εταίρων Ε.Π.Ε. από 3/4 σε 2/3, προκειμένου η συνέλευση αυτών να αποφασίσει την τροποποίηση της σχετικής εταιρικής σύμβασης. Διευκόλυνση της εγκατάστασης υποκαταστημάτων Ε.Π.Ε. στην Ελλάδα, αφού δεν απαιτείται απόφαση του Υπουργείου Οικονομίας και Ανάπτυξης. Στο σκέλος των λοιπών διατάξεων που αφορούν λοιπές αρμοδιότητες του Υπουργείου Οικονομίας και Ανάπτυξης, θεωρείται θετική για την οικονομική αυτοτέλεια των επιμελητηρίων η μείωση συνδρομής τους προς την Εθνική Ελληνική Επιτροπή του Διεθνούς Εμπορικού Επιμελητηρίου στο 2 τοις χιλίοις των τακτικών εσόδων τους από 2% που είναι σήμερα στο άρθρο 14 - 17.

Επίσης, η ρύθμιση που αφορά στην ανανέωση και θεώρηση των αδειών των λαϊκών αγορών επιτρέπει για ένα διάστημα την ομαλή συνέχιση των δραστηριοτήτων ορισμένων επαγγελματιών.

Συμπερασματικά, η Γ.Ε.Σ.Β.Ε.Ε. εκτιμά ότι το συγκεκριμένο νομοσχέδιο θεραπεύει ένα ευρύ φάσμα προβληματικών περιοχών, που αφορούσε στη σύσταση και λειτουργία των Ε.Π.Ε. και θεσμοθετούνται κίνητρα για τη διατήρηση και μετασχηματισμό αυτών των επιχειρήσεων. Ωστόσο ο τομέας της μικρομεσαίας επιχειρηματικότητας και της πραγματικής οικονομίας απαιτεί τη δημιουργία ενός πυρήνα πολιτικών, που θα στοχεύουν στην ανάδειξη των πλεονεκτημάτων των συνεργατικών σχημάτων των κοινοπραξιών μικρομεσαίων επιχειρήσεων, της μεταβίβασης οικογενειακών επιχειρήσεων και της χρηματοδοτικής στήριξής τους.

Σας ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει ο κ. Δημητριάδης.

ΠΡΟΚΟΠΗΣ ΔΗΜΗΤΡΙΑΔΗΣ (Νομικός Σύμβουλος της Εθνικής Ελληνικής Επιτροπής του Διεθνούς Εμπορικού Επιμελητηρίου): Κυρία Πρόεδρε, κύριοι Υπουργοί και κύριοι Βουλευτές, η Εθνική Ελληνική Επιτροπή του Διεθνούς Εμπορικού Επιμελητηρίου βρίσκεται σήμερα εδώ και σας ευχαριστούμε γι’ αυτό. Όσον αφορά στο άρθρα 16 του προτεινόμενου σχεδίου νόμου, το οποίο τροποποιεί το ιδρυτικό μας νομοθετικό διάταγμα 5/1926, υπάρχουν 4 παράγραφοι σε αυτό το άρθρο, όπου συμφωνούμε με την παράγραφο 1 του άρθρου, η οποία επαναφέρει το εκ παραδρομής, μάλλον, καταργηθέν άρθρο 3 του νομοθετικού διατάγματός μας.

Επίσης, συμφωνούμε και με τις παραγράφους 3 και 4, όμως θα θέλαμε να κάνουμε δύο σχόλια. Το πρώτο, αφορά στην παράγραφο 2 του άρθρου 16, που σύμφωνα με αυτή την παράγραφο, ορίζεται ότι ο βασικός μας πόρος, είναι οι συνδρομές των μελών μας, ενημερώνω την Επιτροπή, ότι εκ του νόμου υποχρεωτικά μέλη μας - ορίζεται και στο άρθρο 3 - είναι όλα τα Επιμελητήρια της χώρας Εμπορικά, Βιομηχανικά, Επαγγελματικά και Βιοτεχνικά.

Ο βασικός μας πόρος, λοιπόν, αποτελεί τροποποίηση αφού μέχρι σήμερα ήταν 2% και μετατρέπεται 2‰. Αυτό είναι ένα νούμερο με το οποίο η Ελληνική Εθνική Επιτροπή δεν θα μπορεί να εξακολουθήσει να λειτουργεί. Ο προϋπολογισμός της είναι συγκεκριμένος και κατατίθεται και οριακά καλύπτεται σήμερα με το 2%. Με το 2‰ οδηγούμαστε μαθηματικά στην κατάργηση της Ελληνικής Εθνικής Επιτροπής του Διεθνούς Εμπορικού Επιμελητηρίου, δεδομένου επίσης ότι οι λοιποί πόροι δεν υπάρχουν ουσιαστικά. Το άρθρο αναφέρεται σε πόρους εκ διαιτησιών και σημειώνουμε ότι οι διαιτησίες διεξάγονται από το Διεθνές Εμπορικό Επιμελητήριο στο Παρίσι. Δεν είναι πόροι, οι οποίοι πηγαίνουν σε εμάς και λοιπά μέλη, τα οποία ίσως θα είχαν ενδιαφέρον να συμμετάσχουν και να αυξήσουν τον αριθμό των μελών μας και να αντιμετωπίζουν μια δυσχέρεια εκ του γεγονότος ότι υποχρεωτικά τουλάχιστον τα 3/4 των μελών του Διοικητικού Συμβουλίου εκλέγονται από τα επιμελητήρια που είναι εκ του νόμου μέλη μας. Άρα, θεωρούμε ότι εφόσον συμφωνούμε ότι έχει νόημα για τη χώρα να υπάρχει παρουσία το Διεθνές Εμπορικό Επιμελητήριο στο Παρίσι και να εκφράζονται οι θέσεις της χώρας μας θα πρέπει να επανέλθουμε σε προηγούμενο νούμερο ή πρέπει η ηγεσία να σκεφτεί το 2‰. Με δεδομένο ότι ίσως είναι κατάλληλη η αφορμή να υπάρξει και μία ευρύτερη αναμόρφωση του πλαισίου που διέπει τη λειτουργία μας, αφού όπως καταλαβαίνετε είναι από το 1926 και ουσιαστικά δεν έχει υποστεί κάποια ιδιαίτερη τροποποίηση έκτοτε.

Δεν θα είμαστε αντίθετοι στο να εξεταστεί από την πολιτική ηγεσία του Υπουργείου μια συνολική αναμόρφωση του νομοθετικού πλαισίου που αφορά την Ελληνική Εθνική Επιτροπή του Διεθνούς Εμπορικού Επιμελητηρίου εάν αυτή είναι η πρόθεση της πολιτικής ηγεσίας. Συναινούμε και στο εξής, να μην πραγματοποιηθούν οι προγραμματισμένες εκλογές μας, οι οποίες έχουν προγραμματιστεί για την επόμενη Παρασκευή και να αναβληθούν έως ότου γίνει η αναμόρφωση, ώστε το νέο Διοικητικό Συμβούλιο να αναλάβει δράση με το νέο κανονιστικό πλαίσιο.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κυρία Καραχάλιου.

ΙΩΑΝΝΑ ΚΑΡΑΧΑΛΙΟΥ (Εκπρόσωπος της Ολομέλειας Δικηγορικών Συλλόγων): Ευχαριστώ κυρία Πρόεδρε, κύριοι Υπουργοί, κύριοι Βουλευτές, ο δικηγορικός κόσμος χαιρετίζει κάθε προσπάθεια που ενισχύει την ανάπτυξη της επιχειρηματικότητας στη χώρα μας παρόλο που αυτή μπορεί να αποτελεί παράλληλα και μνημονιακή υποχρέωση. Η απλοποίηση της διαδικασίας σύστασης και λειτουργίας των Εταιρειών Περιορισμένης Ευθύνης, το χαμηλότερο κόστος σύστασης δημοσιεύσεων, ο εκσυγχρονισμός των όρων λήψης αποφάσεων και η αντικατάσταση διαχειριστή καταλογίζονται στα θετικά μέτρα του νομοσχεδίου. Θετικές χαρακτηρίζονται και οι τροποποιήσεις οι σχετικές με την εγκατάσταση υποκαταστήματος αλλοδαπής εταιρείας Ε.Π.Ε. που προέχεται από χώρα της Ε.Ε. ή του ευρωπαϊκού οικονομικού χώρου με την κατάργηση της διοικητικής έγκρισης. Πιστεύουμε, όμως, ότι η ίδια ευχέρεια θα έπρεπε να υπάρχει και για τις εταιρείες που προέρχονται από χώρες εκτός Ε.Ε. με τις οποίες η Ελλάδα έχει συνάψει διμερείς συμφωνίες στις οποίες προβλέπεται και η ίδρυση υποκαταστημάτων για την αμοιβαία προώθηση επενδύσεων. Ομοίως σε θετική κατεύθυνση είναι οι διατάξεις σύνταξης ελέγχου και δημοσίευσης των οικονομικών καταστάσεων Ε.Π.Ε. σε εναρμόνιση με την ισχύουσα νομοθεσία και τους υφιστάμενους ευρωπαϊκούς κανονισμούς.

Ανεξήγητη ωστόσο χαρακτηρίζεται η εμμονή στις διατάξεις που απαιτούν για τη λήψη αποφάσεων της συνέλευσης των εταίρων, την ύπαρξη διπλής πλειοψηφίας προσώπων και κεφαλαίου διατάξεις, οι οποίες έχουν συμβάλει τα μέγιστα στην απαξίωση της νομικής αυτής εταιρικής μορφής, αφού δημιουργεί ακαμψίες και καταλήγει σε αδιέξοδο στη λήψη αποφάσεων μη επιτρέποντας την πλειοψηφία του εταιρικού κεφαλαίου να λαμβάνει αποφάσεις αν δεν συγκεντρώνει ταυτόχρονα την πλειοψηφία στα πρόσωπα των εταίρων.

Επίσης, δεν είναι κατανοητό πώς είναι δυνατόν η Ανώνυμη Εταιρεία να τροποποιείται με απόφαση της συνέλευσης των μετόχων της και δημοσιότητα της απόφασης αυτής και για την τροποποίηση του καταστατικού της Ε.Π.Ε. να διατηρείται η απαίτηση σύνταξης συμβολαιογραφικού εγγράφου.

Το αυτό ισχύει και για την περίπτωση της μεταβίβασης συν εταιρικών μεριδίων. Επιτρέπεται, τουναντίον και ορθώς, η λύση της εταιρείας με ιδιωτικό έγγραφο (Συνέλευση των Εταίρων) και δημοσίευσή του στο Γ.Ε.ΜΗ..

Ο περιορισμός που εισάγεται στο δικαίωμα του διαχειριστή που έχει ορισθεί για ορισμένο χρόνο να παραιτηθεί από τη διαχείριση της εταιρείας απαιτώντας την ύπαρξη σπουδαίου λόγου, βαρύνει προς τον προσωπικό και όχι των κεφαλαιουχικό χαρακτήρα της Εταιρίας Περιορισμένης Ευθύνης, χωρίς ωστόσο να υπάρχει αποχρονολόγος γι’ αυτό. Στα νομικά πρόσωπα, η παραίτηση από τη διοίκηση αποτελεί αποκλειστικό δικαίωμα του εκπροσώπου χωρίς περιορισμούς ή συνέπειες στην περίπτωση που δεν συντρέχει σπουδαίος λόγος. Σημειωτέον, ότι η παραίτηση του διαχειριστή δεν έχει την ίδια ρύθμιση στην Ιδιωτική Κεφαλαιουχική Εταιρεία, τον ανταγωνιστή, δηλαδή, της Ε.Π.Ε..

Κλείνοντας, θεωρούμε ότι η ενίσχυση της απλοποίησης των διαδικασιών σύστασης και λειτουργίας των εταιρειών, το χαμηλό κόστος σύστασης και λειτουργίας, η κατάργηση της πολυπλοκότητας των σχετικών διατάξεων, αφενός επιβάλλεται στα πλαίσια της ανακούφισης των πολιτών από τις επιπτώσεις της οικονομικής κρίσης και αφετέρου, αποτελεί κίνητρο για τον πολίτη και τις οικονομικές μονάδες για την ενίσχυση της επιχειρηματικότητας, την προώθηση της ανάπτυξης και την βελτίωση της ανταγωνιστικότητας και προς σ’ αυτή την κατεύθυνση, πιστεύουμε ότι έχουν πολλά βήματα να γίνουν ακόμα.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Κακαράντζας.

ΚΩΝΣΤΑΝΤΙΝΟΣ ΚΑΚΑΡΑΝΤΖΑΣ (Πρόεδρος της Παναττικής Ομοσπονδίας Σωματείων Πωλητών Λαϊκών Αγορών (Π.Ο.Σ.Π.Λ.Α.)): Ευχαριστώ, κυρία Πρόεδρε. Δύο παρατηρήσεις μόνο έχουμε να κάνουμε πάνω στην τροπολογία που αφορά στο νόμο 4497.

Η μια έχει να κάνει με το άρθρο 24, για την αναπλήρωση του αδειούχου πωλητή. Είναι σωστό σαν μέτρο, δεν αντιμετωπίζει, όμως, το εξής πρόβλημα που έντονα παρατηρείται τελευταία στις λαϊκές αγορές. Αδειούχοι πωλητές με μια συνηθισμένη ασθένεια που εύκολα αντιμετωπίζεται από την επιστήμη σήμερα, για ένα, δύο και τρία συνεχόμενα χρόνια, συγκεκριμένα δημόσια νοσοκομεία να μην μπορούν να τη θεραπεύσουν. Καταλαβαίνετε, εδώ, τι γίνεται. Καταλαβαίνετε ότι με πλαστές και με ψεύτικες γνωματεύσεις και βεβαιώσεις, οι ίδιοι τους δίνουν τη δυνατότητα να επινοικιάζουν την άδειά τους, πράγμα που ρητά απαγορεύει ο νόμος.

Θεωρώ, ότι εδώ θέλει να βελτιώσει το άρθρο, για να αποτρέψουμε τέτοιου είδους φαινόμενα που παρατηρούνται έντονα, πια, στη λαϊκή αγορά. Είναι μικρή η κοινωνία μας και εμείς που γνωρίζουμε πράγματα, ξέρουμε πάρα πολύ καλά ότι έχει ξεκινήσει μια «βιομηχανία» από συγκεκριμένα δημόσια νοσοκομεία της χώρας έκδοσης τέτοιων βεβαιώσεων και γνωματεύσων.

Η δεύτερη παρατήρηση, αφορά στο άρθρο 59 και έχει να κάνει με τη νέα παράταση που δίνεται στη διαδικασία ανανέωσης των αδειών. Κανένας δεν μπορεί να διαφωνήσει με αυτή την παράταση. Δίνει μια «ανάσα ζωής» σε χιλιάδες πολίτες εργαζόμενους στη λαϊκή αγορά που αδυνατούν σήμερα να εξασφαλίσουν φορολογική και ασφαλιστική ενημερότητα, που μπαίνουν σαν προϋπόθεση για την ανανέωση των αδειών τους. Το ζήτημα είναι ότι δεν λύνει οριστικά το πρόβλημα. Στις 15 Ιανουαρίου 2019, η Κυβέρνηση θα έρθει πάλι να αντιμετωπίσει το ίδιο δίλημμα: Ή αφαιρεί τις άδειες και στέλνει κόσμο στην ανεργία ή θα ξαναεισηγηθεί στη Βουλή τροποποίηση του νόμου. Θεωρούμε ότι οριστικά, πια, πρέπει να λυθεί το ζήτημα και να καταργηθεί η φορολογική και ασφαλιστική ενημερότητα ως προϋπόθεση για την ανανέωση των αδειών. Δεν είναι τυχαίο ότι από το 2014 μέχρι σήμερα, η Βουλή των Ελλήνων αναγκάστηκε διαδοχικά να δίνει παρατάσεις - εννοώ συνεχόμενα - διαπιστώνοντας την αδυναμία εξασφάλισης αυτών των δικαιολογητικών από χιλιάδες εργαζόμενους στις λαϊκές αγορές. Επιτέλους πρέπει αυτό το ζήτημα να λυθεί. Τελειώνοντας, όμως εδώ λέω, να προστεθεί ότι μέχρι τις 15 Ιανουαρίου, αν η Βουλή ψηφίσει την παράταση αυτή - να διευκρινίζεται γιατί υπάρχει μια σύγχυση στους φορείς λειτουργίας και ο καθένας ερμηνεύει τον νόμο όπως θέλει - θα βρίσκονται σε ισχύ και ότι οι εργαζόμενοι θα μπορούν να δραστηριοποιούνται μέχρι 15 Ιανουαρίου 2019, διαφορετικά μην ελπίζει το κράτος σε έσοδα αφού «ουκ αν λάβεις παρά του μη έχοντος».

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Κακαράντζα. Τον λόγο έχει ο κ. Πανίτσας.

ΓΕΩΡΓΙΟΣ ΠΑΝΙΤΣΑΣ (Εκπρόσωπος του Συνδέσμου για θέματα Α.Ε. και Ε.Π.Ε.): Ευχαριστώ κυρία Πρόεδρε. Εγώ σήμερα, αναπληρώνω την Γενική Γραμματέα του Συνδέσμου Α.Ε. και Ε.Π.Ε., κυρία Αναστασοπούλου, η οποία βρίσκεται εκτός Αθηνών και δεν μπορούσε να παρευρεθεί η ίδια. Ο Σύνδεσμος Ανωνύμων Εταιρειών χαιρετίζει την προσπάθεια ανανέωσης και εκσυγχρονισμού του δίκαιου της Εταιρείας Περιορισμένης Ευθύνης, ενός παλαιού δικαίου, ήδη από το 1955, με γερμανικό πρότυπο, το οποίο βέβαια εν πολλοίς έχει καταστεί απαρχαιωμένο και γενικότερα ο θεσμός της Ε.Π.Ε. δεν γνώρισε την επιτυχία που αναμένετο. Ωστόσο και σήμερα υφίστανται αρκετές Ε.Π.Ε. εν ενεργεία, και θεωρούμε ότι κυρίως το νομοθέτημα αυτό πρέπει να αποσκοπεί στη διευκόλυνση των εν ενεργεία Ε.Π.Ε. και όχι τόσο ως προς τις καινούργιες Ε.Π.Ε... Και αυτό, διότι δεδομένου ότι από το 2012 υπάρχει ο εταιρικός θεσμός της Ι.Κ.Ε. είναι δύσκολο πλέον κάποιος επιχειρηματίας να επιλέξει να συστήσει μια Ε.Π.Ε., όταν δύναται να στήσει μια Ι.Κ.Ε. τόσο για λόγους διευκόλυνσης, γιατί χρειάζεται συμβολαιογράφος στην Ι.Κ.Ε. όσο κυρίως και λόγω των ασφαλιστικών εισφορών. Αυτό, είναι το πιο κρίσιμο σημείο της Ι.Κ.Ε., όπου μόνο ο διαχειριστής υποχρεούνται σε κοινωνική ασφάλιση.

Παρά ταύτα θα αναφερθούμε σε ορισμένες παρατηρήσεις καθώς και θα καταθέσουμε ένα αναλυτικότερο υπόμνημα. Στο άρθρο 1 του νομοσχεδίου προβλέπεται ότι τα εταιρικά μερίδια έχουν ελάχιστη αξία 1€. Παράλληλα, προβλέπεται ότι το εταιρικό κεφάλαιο καθορίζεται ελεύθερα από τους εταίρους, χωρίς περιορισμούς. Αυτές οι προβλέψεις δημιουργούν αντίφαση, καθώς η πρόβλεψη για ελεύθερο καθορισμό του κεφαλαίου, το οποίο είχε ήδη προβλεφθεί με το νόμο 4156 του 2013 έχει την έννοια ότι το κεφάλαιο της εταιρείας μπορεί να είναι και μηδενικό, όπως συμβαίνει και στην Ι.Κ.Ε.. Όμως, δεδομένου ότι η ελάχιστη ονομαστική αξία των μεριδίων είναι 1€, αυτό πρακτικά σημαίνει ότι η Ε.Π.Ε. θα έχει ελάχιστο κεφάλαιο 1€. Η λύση αυτή δεδομένης της πρόβλεψης για ελάχιστη ονομαστική αξία είναι εύλογη δογματικά, καθώς εν αντιθέσει με την Ι.Κ.Ε. η Ε.Π.Ε. διαθέτει αποκλειστικά κεφαλαιακές εισφορές, οι οποίες σχηματίζονται είτε από μετρητά είτε από εισφορές σε είδος. Η αιτιολογική έκθεση αναφέρει υπό το άρθρο 1, ότι η Ε.Π.Ε. θα προτιμούσε να διαθέτει κεφάλαιο καθώς αποτελεί κεφαλαιουχική εταιρεία. Ωστόσο, το χαρακτηριστικό γνώρισμα των κεφαλαιουχικών εταιρειών δεν είναι η ύπαρξη κεφαλαίου ή αλλιώς η διατήρηση κεφαλαίου, αλλά οι μηχανισμοί προστασίας αυτού. Κατά συνέπεια, θα πρέπει είτε να προβλεφθεί ότι το ελάχιστο κεφάλαιο της εταιρείας είναι 1€ είτε να μην προβλέπεται ελάχιστη ονομαστική αξία των εταιρικών μεριδίων.

Ένα άλλο ζήτημα και πολύ σημαντική τροποποίηση είναι με την παράγραφο 7, του άρθρου 5 του νομοσχεδίου. Εκεί ακολουθήθηκε το παράδειγμα των προσωπικών εταιρειών, όπου προβλέπεται η ελεύθερη έξοδος του εταίρου με δήλωσή του προς τον διαχειριστή, εφόσον δεν προβλέπεται διαφορετικά στην εταιρική σύμβαση. Δηλαδή, φεύγουμε από το προηγούμενο πλαίσιο που ήθελε δικαστική απόφαση για να εξέλθει ένας εταίρος και πάμε σε ελεύθερη έξοδο μόνο με επίδοση της δήλωσης του εξόδου προς τον διαχειριστή. Όμως, δεδομένου ότι η Ε.Π.Ε. είναι μια κεφαλαιουχική εταιρεία και δεν μπορεί η ίδια να αποκτήσει τα δικά της μερίδια θα πρέπει είτε τα μερίδια του εξερχόμενου εταίρου να τα αποκτήσει κάποιος άλλος είτε να λάβει χώρα μείωση του κεφαλαίου με ταυτόχρονη ακύρωση των εταιρικών μεριδίων και απόδοση της σχετικής αξίας στον εξερχόμενο εταίρο. Στην πράξη, σε πλήθος Εταιρειών Περιορισμένης Ευθύνης, οι οποίες είτε είχαν αδρανήσει είτε υπήρχαν μακρόχρονες διενέξεις μεταξύ των εταίρων, οι εταίροι επιδίωκαν με αίτηση τους προς το δικαστήριο να πετύχουν την έξοδό τους, ακριβώς για να αποδεσμευτούν από την εταιρεία που έπρεπε να μειωθεί το κεφάλαιο, να προσαρμοστεί έστω, παραιτούνταν με το δικόγραφο τους από την αξίωση για προσδιορισμό και καταβολή της εταιρικής τους συμμετοχής. Η δυνατότητα αποδέσμευσης του ετέρου, χωρίς να χρειαστεί να καταβληθεί εταιρική συμμετοχή, με ταυτόχρονη μείωση του εταιρικού κεφαλαίου είχε επιβεβαιωθεί και με αποφάσεις των δικαστηρίων και είχε γίνει δεκτή και από το Νομικό Συμβούλιο του Κράτους και από τη διοίκηση.

Αυτή η ερμηνεία θα μπορούσε να γίνει δεκτή και με το υπό συζήτηση νομοσχέδιο, αλλά δεδομένης της πρακτικής σημασίας αυτού του ζητήματος, το οποίο στην πράξη απασχολεί πάρα πολύ, θα ήταν χρήσιμο να προβλεφθεί ρητά ότι ο εξερχόμενος εταίρος δύναται να παραιτηθεί από την αξίωσή του για την εταιρική του συμμετοχή, οπότε ο τελευταίος θα αποκόπτεται από την εταιρεία και η εταιρική συμμετοχή του, η αξία της προσαυξάνει τα μερίδια των υπολοίπων ή μένουν ως αποθεματικό στην εταιρεία. Ο διαχειριστής φυσικά μετά προχωράει βάσει και του άρθρου 6 του νομοσχεδίου σε κωδικοποιημένη εταιρική σύμβαση και τη δημοσιεύει. Όμως, ο χρόνος εξόδου του εταίρου θα πρέπει να είναι ο χρόνος της επίδοσης της δήλωσης εξόδου προς τον διαχειριστή. Αυτό είναι πολύ κρίσιμο από πλευράς κοινωνικής ασφάλισης, γιατί όσο ο άλλος παραμένει, δεν μειώνεται το κεφάλαιο, δεν ακυρώνονται τα μερίδια και παραμένει στην εταιρεία, δεν μπορεί να διαγραφεί από το μητρώο του Ο.Α.Ε.Ε. πλέον Ε.Φ.Κ.Α.. Δηλαδή, δεν μπορεί να πάρει σύνταξη. Είναι πάρα πολύς κόσμος που είναι εγκλωβισμένος σε εταιρείες, διότι το αφήσανε. Είναι πολύ σύνηθες στην πράξη και είναι μια ευκαιρία να το δούμε αυτό.

Στο άρθρο 9 του νομοσχεδίου αναφέρεται ότι γενικότερα για την επίλυση διαφορών και την εκδίκαση των ενδίκων βοηθημάτων που προβλέπονται από το ν. 3190 είναι πλέον αποκλειστικά αρμόδιο το Μονομελές Πρωτοδικείο της έδρας της εταιρείας. Στο προηγούμενο καθεστώς ήταν αρμόδιο για άλλες διαφορές το Μονομελές, για άλλες το Πολυμελές. Αυτή η αλλαγή, λοιπόν, βοηθάει στην πιο γρήγορη εκδίκαση. Ωστόσο δεδομένου ότι προβλέπονται διαφορετικές διαδικασίες μέσα στο νόμο - αλλού ασφαλιστικά μέτρα, αλλού τακτική διαδικασία - θα ήταν χρήσιμο ακολουθώντας το παράδειγμα των Ι.Κ.Ε. και των προσωπικών εταιρειών να προβλεφθεί ότι αρμόδιο είναι το Μονομελές Πρωτοδικείο, το οποίο δικάζει με τη διαδικασία της εκουσίας δικαιοδοσίας, γρήγορη διαδικασία, σύμπραξη γραμματέα και κατέχει όλα τα εχέγγυα για ασφαλή δικαστική χρήση.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Κόλλιας.

ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδας): Κυρία Πρόεδρε, ευχαριστούμε για την πρόσκληση να είμαστε σήμερα εδώ για να πούμε τις απόψεις μας. Το Οικονομικό Επιμελητήριο Ελλάδας σχετικά με το υπό συζήτηση νομοσχέδιο θεωρεί ότι κινείται στη σωστή κατεύθυνση καθώς τροποποιεί διατάξεις επιλύοντας με αυτό τον τρόπο προβλήματα που έχουν εντοπιστεί κατά την εφαρμογή της εταιρικής νομοθεσίας και πολλά από αυτά ήταν πάγια αιτήματα των φορέων. Υπό αυτή την έννοια, λοιπόν, χαιρετίζουμε την προσπάθεια του Υπουργείου Οικονομίας και Ανάπτυξης να εκσυγχρονίσει και να αναμορφώσει το εταιρικό και εμπορικό δίκαιο της χώρας και το Γ.Ε.ΜΗ., ώστε αυτά να αποτελέσουν αναπτυξιακό εργαλείο με απώτερο στόχο τη μείωση της γραφειοκρατίας.

Με το νέο, λοιπόν, νομοσχέδιο τροποποιούνται και συμπληρώνονται διατάξεις του ν. 3190/1955 αναφορικά με τη λειτουργία των Ε.Π.Ε. και ειδικά κατά βάση στα παρακάτω σημεία, τα οποία πιστεύουμε ότι απαλλάσσουν τις εταιρείες από το διοικητικό βάρος με αυτοματοποίηση διοικητικών μέτρων, ώστε να διασφαλίζεται η ορθή ενημέρωση των συναλλασσόμενων, αλλά και των δημοσίων αρχών. Έχουμε, λοιπόν και λέμε, εναρμόνιση της επωνυμίας με τα διεθνή δεδομένα. Η επωνυμία, πλέον, είναι σημαντικό το ότι δεν θα είναι υποχρεωτικό να σχηματίζεται από τα ονόματα των εταίρων ή από το αντικείμενο της επιχείρησης, όπως ίσχυε μέχρι σήμερα. Θεωρούμε ότι είναι σωστό να ορίζεται η ονομαστική αξία των εταιρικών μεριδίων μιας Ε.Π.Ε., ότι δεν μπορεί να είναι μικρότερη του ενός ευρώ. Τη δυνατότητα σύστασης των Ε.Π.Ε. και με τη χρήση πρότυπου καταστατικού απλουστεύει ακόμη περισσότερο τη διαδικασία της σύστασής της. Αποσαφηνίζεται ότι η Ε.Π.Ε., πλέον, αποκτά νομική προσωπικότητα μόνο με την εγγραφή της στο Γενικό Εμπορικό Μητρώο. Επικαιροποιείται το πλαίσιο σύνταξης ελέγχου και δημοσίευσης των οικονομικών καταστάσεων και εναρμονίζεται με την ισχύουσα νομοθεσία και τους υφιστάμενους ευρωπαϊκούς κανονισμούς.

Επανακαθορίζεται το πλαίσιο αναφορικά με τη διαδικασία διάλυσης και εκκαθάρισης μιας Ε.Π.Ε. και εισάγεται η δυνατότητα αναβίωσής της, το οποίο επίσης θεωρούμε πολύ σημαντικό. Ορίζεται το καθεστώς εγκατάστασης υποκαταστημάτων ή πρακτορείων αλλοδαπών Εταιρειών Περιορισμένης Ευθύνης με σαφή διαχωρισμό αυτών με έδρα κράτος μέλος της Ε.Ε. ή χώρες του ευρωπαϊκού οικονομικού χώρου από τις αντίστοιχες εταιρείες τρίτης χώρας με τις πρώτες να μην χρειάζονται εφεξής την έκδοση σχετικής απόφασης εγκατάστασης από την αρμόδια εποπτική αρχή.

Σημειώνω ότι η παραπάνω ρύθμιση ήταν και πρόταση του Οικονομικού Επιμελητηρίου Ελλάδος που κατατέθηκε στο Υπουργείο και την Γενική Γραμματεία Εμπορίου.

Τέλος, θεωρούμε πολύ θετική και την πρόβλεψη στο άρθρο 3 της δυνατότητας που δίνεται για διεξαγωγή της συνέλευσης των εταίρων με τηλεδιάσκεψη και αποστολή της πρόσκλησης μέσω ηλεκτρονικού ταχυδρομείου, με την έννοια ότι επιτυγχάνεται η γρηγορότερη λήψη αποφάσεων σε μια εταιρεία.

Ευχαριστούμε πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Τον λόγο έχει ο κ. Μουζάκης.

ΑΝΤΩΝΙΟΣ ΜΟΥΖΑΚΗΣ (Α΄ Αντιπρόεδρος της Πανελλήνιας Ομοσπονδίας Φοροτεχνικών Ελεύθερων Επαγγελματιών – Π.Ο.Φ.Ε.Ε.): Καλησπέρα κυρία Πρόεδρε, κύριε Υπουργέ, κυρίες και κύριοι Βουλευτές. Ευχαριστούμε για την πρόσκληση. Το νομοσχέδιο είναι πράγματι προς τη σωστή κατεύθυνση. Νομίζουμε έχει γίνει πολύ καλή δουλειά από τα στελέχη. Άρα, υπάρχουν πολλές θετικές διατάξεις. Τόνισαν οι προλαλήσαντες αναφορικά με την ελάχιστη ονομαστική αξία ενός ευρώ, η εισφορά σε είδος από την άλλη πλευρά, μάλλον υπάρχει εκεί ένα θέμα αντίφασης. Αποκτά νομική προσωπικότητα η Ε.Π.Ε. με την εγγραφή της στο Γενικό Εμπορικό Μητρώο. Το ζήτημα είναι τι γίνεται μέχρι την εγγραφή, γιατί ξέρετε σε πολλές περιπτώσεις το Γ.Ε.ΜΗ. έχει καθυστερήσεις, ειδικά εδώ στο κέντρο, με αποτέλεσμα να έχουμε υποβολή εγγράφων και να παίρνουμε τα απαραίτητα δικαιολογητικά μετά από μήνες ή εβδομάδες, εν πάση περιπτώσει, για να μην υπερβάλλω.

Αναφορικά με την Γενική Συνέλευση, η σύγκλιση ορίζεται από τον διαχειριστή, η προθεσμία είναι 8 ημέρες. Γιατί δεν εναρμονίζουμε σε 10 ημέρες, όπως είναι στον ν. 2190;

Θετική είναι η τηλεδιάσκεψη, σε κάθε περίπτωση, άλλωστε είμαστε στο 2018, έπρεπε να συμβεί.

Τήρηση υποχρεωτικών βιβλίων, προφανώς χειρόγραφα ή ηλεκτρονικά, δεν ξέρω εάν θα έπρεπε να σημειωθεί. Αναφέρει ότι τηρούνται στην ελληνική γλώσσα προφανώς είτε χειρόγραφα είτε ηλεκτρονικά.

Η μεταβίβαση εταιρικών μεριδίων γίνεται με συμβολαιογραφικό έγγραφο. Δεν ξέρω εάν υπάρχει η δυνατότητα να γίνεται με ιδιωτικό έγγραφο.

Σε ό,τι αφορά τις αλλαγές στις πλειοψηφίες, όπου αυτές είναι απαραίτητες, τα 3/4 του συνολικού αριθμού των εταίρων και του εταιρικού κεφαλαίου γίνονται 2/3. Νομίζω ότι καταρχήν είναι θετικό.

Στη μείωση του εταιρικού κεφαλαίου η τροποποίηση της εταιρικής σύμβασης γίνεται μετά την πάροδο ενός μηνός, ήταν 2 μήνες, γιατί να το αλλάξουμε;

Όσον αφορά στην εκκαθάριση, προβλέπεται στο στάδιο της εκκαθάρισης όταν υπερβαίνει τα 3 έτη, γίνεται αναφορά στο 49.6 του ν. 2190, εκεί αναφέρει για πενταετή προθεσμία. Γιατί να το κάνουμε τριετία; Γιατί δεν εναρμονιζόμαστε με τον ν. 2190;

Αναφορικά με τις εγκαταστάσεις αλλοδαπών εταιρειών είναι θετικά τα συγκεκριμένα άρθρα, τόσο για τις εταιρείες ευρωπαϊκού οικονομικού χώρου Ε.Ε. όσο και τις τρίτες.

Αναφορικά με τη λύση των εταιρειών, που προβλέπονταν πριν η λύση της εταιρείας όταν το κεφάλαιο έπεφτε κάτω από το μισό, απαλείφθηκε αυτό και είναι εξαιρετικό. Δεν μπορούσαμε να έχουμε υποχρεωτικά λύση της εταιρείας εάν το κεφάλαιο δεν έπεφτε κάτω από το μισό.

Η μονοπρόσωπη Εταιρεία Περιορισμένης Ευθύνης είναι η εταιρεία που συνίσταται από φυσικό πρόσωπο, νομικό πρόσωπο ή νομική οντότητα, θα έλεγα. Γιατί η νομική οντότητα δεν μπορεί να συστήσει;

Επίσης, αναφορικά με την παράσταση συμβολαιογράφου όταν έχουμε μονοπρόσωπη εταιρεία, όχι της έδρας, είναι θετικό.

Σε μεταβατική διάταξη προβλέπεται ότι όλες οι εταιρείες που δεν έχουν διάρκεια, ισχύουν μέχρι το 2021 και από εκεί και μετά πρέπει να ληφθούν αποφάσεις για την περαιτέρω συνέχιση τους. Γιατί να συμβαίνει αυτό; Είδα αντίστοιχα ότι και στο άρθρο 6, αναφορικά με τη διάρκεια, λέει ορισμένου χρόνου. Προβλέπεται από κάπου; Γιατί να βάλουμε ορισμένου χρόνου ενώ θα μπορούσε να είναι η διάταξη όπως και προγενέστερα και να έχουμε Ε.Π.Ε. αορίστου χρόνου;

Βεβαίως, είναι θετικό ότι μπορεί να γίνει η Ε.Π.Ε. πέραν του συμβολαιογραφικού εγγράφου και με το πρότυπο έγγραφο που, προφανώς, θα δώσετε ως παράρτημα, ίσως.

Τέλος, δεν άκουσα καμία αναφορά σχετικά με τα άρθρα 51 έως και 53 για τις μετατροπές. Το ίδιο δεν υπάρχει και στις συγχωνεύσεις 54 και 55. Δεν ξέρω. Προφανώς, θα έρθουν σε κάποιο άλλο νομοσχέδιο.

Και ίσως να βλέπαμε τη δυνατότητα στο άρθρο 35, διότι γνωρίζετε στις Ανώνυμες Εταιρείες έχουμε τη δυνατότητα να παίρνουμε προμέρισμα. Μήπως στο άρθρο 35 θα μπορούσαμε να εντάξουμε διάταξη ανάληψης έναντι της μελλοντικής διανομής κερδών, κάτι αντίστοιχο με το προμέρισμα; Διότι τώρα τι γίνεται στην κοινή πρακτική; Κάνουμε απολήψεις κερδών. Μήπως υπήρχε η δυνατότητα και για αντίστοιχη διάταξη;

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Μουζάκη. Τον λόγο έχει ο κ. Ρούσκας.

ΓΕΩΡΓΙΟΣ ΡΟΥΣΚΑΣ (Πρόεδρος του Συμβολαιογραφικού Συλλόγου Εφετείων Αθηνών – Πειραιώς - Αιγαίου και Δωδεκανήσου): Ευχαριστώ, κυρία Πρόεδρε. Η αλήθεια είναι ότι αυτή τη στιγμή η σύσταση Ε.Π.Ε. δεν είναι ανταγωνιστική απέναντι στη σύσταση της Ιδιωτικής Κεφαλαιουχικής Εταιρείας (Ι.Κ.Ε.).Φαίνεται ότι με αυτήν τη συγκεκριμένη αλλαγή θα έχουμε ξανά συμβολαιογραφικά ή τα εξειδικευμένα έγγραφα με τη σύσταση και των Ε.Π.Ε.. Αλήθεια είναι ότι αυτό το νομοσχέδιο έχει ουσιαστικές, απλές, λογικές αλλαγές. Δηλαδή, αυτή η συγκεκριμένη πρόταση απλοποιεί και ουσιαστικοποιεί τη διαδικασία σύστασης Ε.Π.Ε..

Αναφέρθηκαν και οι προηγούμενοι «συνάδελφοι ομιλητές» - με την ευρεία έννοια -, στα θετικά στοιχεία. Θέλω να επισημάνω ότι επιβεβαιώνεται ο ειδικός χαρακτήρας της σύστασης της Ε.Π.Ε., που είναι μια εταιρεία και με προσωπικά στοιχεία, αλλά και με κεφαλαιουχικά. Επιβεβαιώνεται ο αυξημένος έλεγχος της νομιμότητας, αλλά και της επιτήρησης μέσα από μια σειρά θεσπιζομένων διατάξεων.

Θα υποβάλουμε και σχετικό υπόμνημα. Είναι σίγουρα μια θετική εξέλιξη.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Ρούσκα. Τον λόγο έχει ο κ. Μέγγουλης, από την Ελληνική Συνομοσπονδία Εμπορίου και Επιχειρηματικότητας.

ΑΝΤΩΝΙΟΣ ΜΕΓΓΟΥΛΗΣ (Νομικός σύμβουλος της Ελληνικής Συνομοσπονδίας Εμπορίου και Επιχειρηματικότητας (Ε.Σ.Ε.Ε.)): Ευχαριστώ, κυρία Πρόεδρε. Στα περισσότερα έχω ήδη καλυφθεί από τους προλαλήσαντες, οπότε δεν θα μπω στα τεχνικά. Πράγματι αυτό το συγκεκριμένο σχέδιο νόμου είναι πολύ ευχάριστο. Είναι προς τη σωστή κατεύθυνση. Είναι μια κινητροδότηση από μόνο του για την επιστροφή στη «χρήση» - να το πω έτσι απλοϊκά- ενός μάλλον ξεπερασμένου τύπου εταιρικής μορφής, που έχει όμως ακόμα αρκετά μεγάλη προστιθέμενη αξία στην ελληνική αγορά και στην ελληνική κοινωνία. Οπότε είναι σημαντική αυτή η προσπάθεια της αναβίωσής του.

Πράγματι και με τα δικά μας στοιχεία φθίνει η χρήση, πλέον, αυτού του εταιρικού τύπου και αξίζει να υποστηριχτεί. Γι' αυτό πιστεύω ότι αυτό το σχέδιο νόμου είναι προς τη σωστή κατεύθυνση. Απλοποιεί τις διαδικασίες - πάντα υπάρχουν περιθώρια βελτίωσης - αλλά οι διατάξεις που αφορούν στις επωνυμίες, τον εκσυγχρονισμό των Γενικών Συνελεύσεων, τη δυνατότητα των πρόσθετων αποθεματικών, τη μεταβίβαση των εταιρικών μεριδίων, την εκκαθάριση, την έξοδο των εταίρων κ.λπ. συνιστούν σίγουρα πρόοδο σε σχέση με τις προηγούμενες διατάξεις.

Επίσης, συμφωνούμε απόλυτα με τον αυξημένο ρόλο που παίζει πλέον για τη δημοσιότητα της εταιρείας η συμμετοχή της στο Γ.Ε.Μ.Η. σε κάθε περίπτωση. Θέλουμε, κάποια στιγμή το Γ.Ε.Μ.Η. να έρθει να αντικαταστήσει κάθε τύπο που αφορά σε δημοσιότητα της οποιασδήποτε εταιρικής μορφής.

Ένα τελευταίο σχόλιο που θέλω να κάνω είναι ότι κάποια στιγμή πρέπει να ανοίξει - ίσως συνολικά - ο διάλογος για τον εμπορικό νόμο. Η Γενική Γραμματεία Εμπορίου πρέπει να το ξέρει αυτό και μάλλον το ξέρει.

Γιατί όποτε προσπαθούμε για σοβαρές βελτιώσεις, αποσπασματικά των κεφαλαίων του, στο τέλος καταλήγουμε σε μια δυστοκία επικοινωνίας ανάμεσα σε αυτά. Πρέπει, λοιπόν, κάποια στιγμή να βάλουμε κάτω του κεφαλιού όλοι μαζί - φορείς και πολιτεία - και να δούμε συνολικά πλέον τον εμπορικό νόμο. Να εκσυγχρονιστεί, να υιοθετήσει όλες τις νέες τεχνολογίες και να βοηθήσει την ελληνική αγορά και την ελληνική επιχειρηματικότητα να προχωρήσει στην ανάπτυξη.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τους εκπροσώπους των φορέων που τοποθετήθηκαν. Υπάρχουν κάποια γραπτά υπομνήματα, τα οποία θα σας σταλούν ηλεκτρονικά. Όπως από την Ομοσπονδία Λαϊκών Αγορών Δυτικής Μακεδονίας και από την Πανηλειακή Ομοσπονδία Πωλητών Λαϊκών Αγορών Νομού Ηλείας.

Προχωρούμε τώρα στις ερωτήσεις από τους Βουλευτές για δυο λεπτά εάν έχετε κάποια ερώτηση ή τοποθέτηση.

Τον λόγο έχει ο κ. Μεϊκόπουλος.

ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥ.ΡΙΖ.Α.): Ευχαριστώ, κυρία Πρόεδρε. Νομίζω ότι το εν λόγω νομοσχέδιο εισάγει ένα πλέγμα ρυθμίσεων, το οποίο επί της ουσίας απλοποιεί και επιταχύνει τις διαδικασίες σύστασης και λειτουργίας των Εταιρειών Περιορισμένης Ευθύνης, όπου αποτέλεσε και τον κοινό τόπο των τοποθετήσεων της συντριπτικής πλειοψηφίας των φορέων σήμερα. Το χαιρετίζω αυτό το γεγονός και θεωρώ ότι και οι όποιες καλόπιστες παρατηρήσεις που έγιναν από την πλευρά των φορέων, θα μπορούσαν, αφού τις εξετάσει ο κ. Υπουργός, να αποτελέσουν στη συνέχεια και νομοτεχνικές βελτιώσεις.

Δεν έχω να υποβάλω κάποια ερώτηση. Νομίζω ότι κοινός τόπος είναι ότι το εν λόγω νομοσχέδιο βρίσκεται προς τη σωστή κατεύθυνση. Ας το εξελίξουμε και περισσότερο.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Δημαράς Γεώργιος, Μεϊκόπουλος Αλέξανδρος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Καματερός Ηλίας, Καρακώστα Ευαγγελία (Εύη), Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Συρμαλένιος Νικόλαος, Αθανασίου Χαράλαμπος, Κέλλας Χρήστος, Κατσαφάδος Κωνσταντίνος, Καρράς Γεώργιος - Δημήτριος, Τζελέπης Μιχαήλ, Σαχινίδης Ιωάννης, Βαρδαλής Αθανάσιος και Λαζαρίδης Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ευχαριστώ κυρία Πρόεδρε. Εγώ με τη σειρά μου θέλω να ευχαριστήσω τους φορείς, που είχαν την καλοσύνη να παραβρεθούν σήμερα εδώ και να μας διαφοροποιήσουν μερικά σημεία του νομοσχεδίου. Θα ήθελα να απευθύνω μερικές ερωτήσεις γενικού περιεχομένου και θα πω και για τις ειδικές, όπου μπορεί να απαντήσει καθένας από τους εκπροσώπους. Μια πρώτη ερώτηση αφορά το θέμα του ποσοστού στο καταστατικό. Όταν θέλαμε μια τροποποίηση του καταστατικού προέβλεπε μέχρι τώρα ο ισχύων νόμος ό,τι χρειαζόταν τα ¾ των εταίρων που εκπροσωπούσαν το μετοχικό κεφάλαιο και τώρα γίνεται 2/3. Πώς το βλέπετε αυτό;

Σε ό,τι αφορά τα θέματα προστασίας της μειοψηφίας ή αντίστοιχα της πλειοψηφίας, ενόψει του ότι μπορεί να υπάρξει σήμερα και μια Ε.Π.Ε., που να αποτελείται μόνο από δύο ή τρία πρόσωπα, δηλαδή εάν υποθέσουμε ότι ένα πρόσωπο, ένας από τους τρεις έχει ένα ποσοστό γύρω στο 70% του εταιρικού κεφαλαίου, τα δύο τρίτα που θα έχουν το υπόλοιπο 30%, καταστρατηγούν τα δικαιώματα, εδώ, της πλειοψηφίας; Ή ποια θα ήταν μια ενδιάμεση πρόταση ανάλογα με τον αριθμό των εταίρων και βλέπουμε τον αριθμό του μετοχικού κεφαλαίου. Πώς βλέπετε αυτή την καινούργια τροποποίηση; Πώς θα μπορούσε να βελτιωθεί περισσότερο;

Τώρα, όσον αφορά στο ζήτημα με τις ενωσιακές διατάξεις, δηλαδή τις διατάξεις του Ευρωπαϊκού Ενωσιακού Δικαίου που αφορούν την δυνατότητα των ασφαλιστικών εταιρειών που εκδίδουν εγγυητικές επιστολές. Θυμίζω, λοιπόν, ότι οι εγγυητικές επιστολές με πρόσφατο νόμο δίνανε μέχρι τώρα οι τράπεζες και οι κεφαλαιουχικές εταιρείες, οι κεφαλαιουχικοί οργανισμοί, factory κ.λπ., η πρακτορεία επιχειρηματικών απαιτήσεων που μπορούσαν να ικανοποιούν, δηλαδή να αγοράζουν και να ικανοποιούνται συνέχεια των απαιτήσεων. Σήμερα ο νομοθέτης βάζει ότι μπορεί να δίνουν εγγυητικές επιστολές και οι ασφαλιστικές εταιρείες.

Υπάρχουν τα εχέγγυα από πλευράς τους προκειμένου να διασφαλιστεί η εύρυθμη λειτουργία και των ίδιων των εταιρειών, ειδικά σε περιπτώσεις κατάπτωσης της εγγύησης; Για παράδειγμα, εάν δεν συντελεστεί ένα έργο και εκπέσει ο ανάδοχος που έχει αναλάβει το έργο. Αυτό είναι ένα δεύτερο ερώτημα.

Όσον αφορά στην αναβίωση της εταιρείας είναι ένας θεσμός που δεν προβλεπόταν μέχρι τώρα. Αντίστοιχα, προβλεπόταν να μην υπάρχει αναβίωση, αλλά οι διαχειριστές μπορούσαν να συγκαλέσουν και σας θυμίζω ότι είναι το άρθρο 7 παράγραφος 9, που αναφέρει ότι αν η εταιρεία λύθηκε λόγω παρόδου του χρόνου διάρκειας ή με απόφαση της συνέλευσης των εταίρων ή αν μετά την κήρυξη της πτώχευσης επήλθε συμβιβασμός ή αποκατάσταση σύμφωνα με τις διατάξεις του πτωχευτικού κώδικα - ειδικά η τρίτη περίπτωση με ενδιαφέρει - μπορεί να αναβιώσει με ομόφωνη απόφαση της συνέλευσης. Πώς το βλέπετε αυτό σε σχέση με την προηγούμενη διάταξη που δεν προέβλεπε την αναβίωση;

Στο άρθρο 4 προβλέπεται ότι οι ετήσιες οικονομικές καταστάσεις, σύμφωνα με τον νόμο 4308/2014, γίνονται με βάση του γενικού λογιστικού προτύπου και επιπλέον, οι προϋπολογισμοί των μητρικών εταιρειών θα έπρεπε να συμπεριλαμβάνουν και όλων των παραρτημάτων, των θυγατρικών εταιρειών. Πώς μπορεί να ξεκαθαρίσει το θέμα αν μια Ε.Π.Ε. μετέχει σε ένα μετοχικό κεφάλαιο μιας άλλης Ε.Π.Ε. ή μιας Ανωνύμου Εταιρείας; Πώς θα μπορούσε να ρυθμιστεί αυτό το ζήτημα;

Ρώτησε κάποιος αν η καθ’ ύλη αρμοδιότητα, βεβαίως, θα πηγαίνει στο Μονομελές Πρωτοδικείο, αν η δικαιοδοσία είναι εκούσια ή τακτική. Θέλω να το μελετήσω και θα το πω στην επόμενη συνεδρίαση. Με προβλημάτισε αυτή η σκέψη και δεν την είχα σκεφτεί.

Το ζήτημα τροποποίησης του καταστατικού το είπαμε. Το ποσοστό που αφορά στην Εθνική Ελληνική Επιτροπή του Διεθνούς Εμπορικού Επιμελητηρίου είπα και χθες ότι το να μειωθεί τώρα στο 2‰ είναι μια τεράστια διαφορά, και θέλω να ρωτήσω αν μπορεί να υπάρξει βιωσιμότητα στη συνέχεια της Εθνικής Ελληνικής Επιτροπής του Διεθνούς Εμπορικού Επιμελητηρίου. Μάλιστα, θα ήθελα από τον κ. Ιωάννου να μας πει ποια ήταν τα έσοδα από τις συνδρομές αυτές με το 2% και αν μπορούσαν να λειτουργήσουν ή κατά την κρίση του, που μπορεί να μειωθεί το ποσοστό αυτό;

Στο άρθρο 10 αναφέρονται οι επωνυμίες και γίνεται μια ανάλογη εφαρμογή του άρθρου 1 για την επωνυμία, που μπορεί να είναι με τα ονόματα, με ο,τιδήποτε άλλο, μπορεί να είναι και φανταστική. Αυτό επεκτείνεται με το άρθρο 10 και στις Ανώνυμες Εταιρείες και στις Ιδιωτικές Κεφαλαιουχικές Εταιρίες. Γιατί πρέπει να επεκτείνεται και ποια είναι η άποψη σας για τις προσωπικές εταιρείες, δηλαδή τις ομόρρυθμες ή τις ετερόρρυθμες; Υπάρχει ευθύνη σε ολόκληρο του ομόρρυθμου εταίρου με την ομόρρυθμη εταιρεία και η οποία ευθύνεται με όλη την περιουσία. Γιατί δεν πρέπει να υπάρχει το προσωπικό στοιχείο;

Θα ολοκληρώσω με το άρθρο 5 παράγραφος 7 του νομοσχεδίου. Με την αντικατάσταση αυτή προτάσσεται από τον νόμο η ελεύθερη έξοδος του εταίρου της Ε.Π.Ε., ενώ με την ισχύουσα ρύθμιση ο νόμος δεν επιτρέπει την ελεύθερη έξοδο από την Ε.Π.Ε., αλλά επιτρέπει απλώς στο καταστατικό να προβλεφθεί υπό ορισμένες προϋποθέσεις. Δηλαδή, αντιστρέφεται ο τρόπος αποχώρησης.

Η Ε.Π.Ε., όμως, συνδυάζει δύο στοιχεία. Ο χαρακτήρας της είναι διφυείς. Έχει προσωπικό στοιχείο, αποβλέπει στο πρόσωπο, αλλά και στο περιουσιακό, στο κεφαλαιουχικό. Θέλω να σας πω ότι αν γίνει αυτό, δεν νομίζετε ότι παραγνωρίζεται το προσωπικό στοιχείο; Γιατί όταν θέλω να επενδύσω σε μια Ε..Π.Ε. δεν αποβλέπω μόνο στην περιουσία, στο κεφαλαιουχικό στοιχείο, αλλά αποβλέπω και στα πρόσωπα που το αποτελούν, τη φήμη που έχουν στην αγορά, τη φερεγγυότητα τους και την ηθική τους υπόσταση.

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Καρράς.

ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ): Σας ευχαριστώ, κυρία Πρόεδρε. Ευχαριστώ και τους εκπροσώπους των φορέων που είναι εδώ για να μας ενημερώσουν. Βγαίνει ένα συμπέρασμα από τις γενικές τοποθετήσεις, ότι η πορεία των Εταιρειών Περιορισμένης Ευθύνης είναι φθίνουσα από τα στατιστικά στοιχεία, τα οποία εδόθησαν ότι τείνει να μηδενιστεί πλέον ο αριθμός των νέων συστάσεων των Ε.Π.Ε. και οδηγούμαστε όλοι προς την κατεύθυνση της ενίσχυσης της Ιδιωτικής Κεφαλαιουχικής Εταιρίας, διότι και από τις προτεινόμενες από την Κυβέρνηση μεταβολές βγαίνει το συμπέρασμα ότι προς τα εκεί θα κατευθυνθεί η αγορά στο τέλος ενόψει και της απλοποίησης των διαδικασιών των Ε.Π.Ε..

Το ερώτημα, λοιπόν, που τίθεται από την πλευρά μου και ήθελα να το απευθύνω πριν απ' όλα στον κ. Τσαμόπουλο, τον εκπρόσωπο της Γ.Σ.Ε.Β.Β.Ε., πέρα των στατιστικών στοιχείων, υπάρχουν τα στοιχεία εκείνα τα οποία θα μπορούσε να μας δώσει για τη διατήρηση του θεσμού των Εταιρειών Περιορισμένης Ευθύνης ή είναι μονόδρομος η εγκατάλειψη αυτής της εταιρικής μορφής;

Επίσης ένα δεύτερο ερώτημά μου, το οποίο με προβλημάτισε και αφορά την εκπρόσωπο του Σ.Ε.Β., την κύρια Βουνάτσου, η οποία μίλησε γενικότερα ότι το κράτος πρέπει να λάβει τα μέτρα για την αντιμετώπιση της αφερεγγυότητος των εταιρειών. Θέλω, λοιπόν, να την ρωτήσω ότι γι’ αυτό, προφανώς, αναφέρεστε σε διοικητικά μέτρα. Αυτά τα διοικητικά μέτρα, τα οποία θα ήθελα να ακούσω κάποια παραδείγματα από πλευράς σας, μήπως συνεπάγονται και το περιορισμό εν τέλει της ελευθερίας της οικονομίας, γιατί το αποτέλεσμα της αφερεγγυότητος αντιμετωπίζεται με τον πτωχευτικό κώδικα και με άλλα μέτρα.

Επιπλέον, το ερώτημα, το οποίο θέλω να απευθύνω στην Εθνική Ελληνική Επιτροπή του Διεθνούς Εμπορικού Επιμελητήριου είναι το εξής: Βλέπουμε, λοιπόν, ότι η ιδία η πολιτεία τελευταία ή και τα προηγούμενα χρόνια κατευθύνει τις δημόσιες συμβάσεις, στις οποίες συνάπτει στην αρμοδιότητα του Διεθνούς Εμπορικού Επιμελητηρίου και μάλιστα, είχαμε πρόσφατα και στη Βουλή δύο κυρώσεις συμβάσεων με ανάλογες ρυθμίσεις περί διαιτησίας από το Παρίσι. Το ερώτημα, λοιπόν, που θέλω να θέσω είναι το εξής: Ανεξάρτητα από τη μείωση του ποσοστού της εισφοράς για την οποία βέβαια το 2% είναι ενδεχόμενα υψηλό στις παρούσες συνθήκες και θα πρέπει ίσως να εξορθολογιστεί, θα μπορέσει να αποκτήσει η Εθνική Ελληνική Επιτροπή τη δυνατότητα να παρέχει πραγματικές υπηρεσίες διαιτησίας; Διότι από όσο άκουσα από τον εκπρόσωπο ουσιαστικά δεν παράγονται.

Κύριε Πρόεδρε, αν μου επιτρέπετε, επίσης θα ήθελα να κάνω μια παρατήρηση σχετικά με το θέμα των εγγυητικών επιστολών που θα δίνουν οι ασφαλιστικές εταιρείες. Έχει δει η Κυβέρνηση και αφορά ένα γενικό ερώτημα, το ζήτημα του ορίου των εγγυητικών επιστολών που θα δίνει ή θα δίνονται αφειδώς και στο τέλος θα κλονίζεται η φερεγγυότητα των ασφαλιστικών εταιρειών; Να θυμίσω ότι αυτό είναι το κρισιμότερο ζήτημα για το λόγο ότι οι ασφαλιστικές εταιρείες, προφανώς, το ζητούν για να ενισχύσουν τα έσοδα τους και όχι για να αντιμετωπίσουν την κατάπτωση σε περίπτωση αθετήσεως των συμβάσεων.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή): Ευχαριστώ, κυρία Πρόεδρε. Ερωτήσεις έχω να κάνω μόνο στον κ. Κακαράντζα τον εκπρόσωπο των Πωλητών Λαϊκών Αγορών, ο οποίος αναφέρθηκε σχετικά με το άρθρο 14 και το ν. 4497, που τους αφορά απόλυτα, όπου στην παράγραφο 13 του άρθρου 14 αναφέρει ότι «όσοι επαγγελματίες πωλητές λαϊκών αγορών δεν έχουν μέχρι τη δημοσίευση του παρόντος ανανεώσει την άδειά τους βάσει της παραγράφου 2 του άρθρου 39 του ν. 4264/2014 και των κατ' εξουσιοδότηση αυτής εκδιδομένων υπουργικών αποφάσεων δύναται να θεωρήσουν αυτή ως της 31 Μαρτίου του 2018 με τις διατάξεις του άρθρου 22 του παρόντος. Σε περίπτωση που άδειες δεν θεωρηθούν εντός της ως άνω ημερομηνίας ανακαλούνται οριστικά και αυτοδικαίως».

Στο υπόμνημα που αναφέρθηκε προηγουμένως η Πρόεδρος της Επιτροπής κυρία Καφαντάρη, θα ήθελα να μου απαντήσει ο κ. Κακαράντζας, εάν ισχύει κάτι ανάλογο και στην περιοχή την οποία εκπροσωπεί. Φαντάζομαι ότι κάτι αντίστοιχο συμβαίνει και πανελλαδικά και εδώ και εσείς, κύριε Υπουργέ, θα ήθελα να το λάβετε υπόψη σας το υπόμνημα και να το διαβάσετε, γιατί μέσα κατ' ουσίαν έχει καταγγελίες. Αναφέρει, λοιπόν, το υπόμνημα και ερωτά αναφερόμενο στον κ. Υπουργό και θα ήθελα να μου απαντήσει ο κ. Κακαράντζας, εάν ισχύει πραγματικά πανελλαδικά, διότι το υπόμνημα από την Πανηλειακή Ομοσπονδία Πωλητών Λαϊκών Αγορών αναφέρει ότι αυτό ισχύει σε όλη την Πελοπόννησο. Οπότε θα πρέπει να δούμε εάν όντως είναι μια πάγια τακτική, η οποία συμβαίνει πανελλαδικά. Αναφέρει ότι «γνωρίζετε ότι εκατοντάδες άδειες ανά την Ελλάδα δεν έχουν ανανεωθεί όχι με υπαιτιότητα των πολιτών, αλλά των Δήμων και κυρίως με την πρόφαση της δημοτικής ενημερότητας, η οποία», όπως αναφέρουν «δεν ίσχυε με το ν. 4264/2014». Επίσης, στο άρθρο 14 παράγραφος 6 και 7 αναφέρει, μάλιστα, ότι «δεν παραλάμβαναν τα υπόλοιπα δικαιολογητικά με αποτέλεσμα να κρατούν σε ομηρία όλο αυτό τον κόσμο της βιοπάλης». Επιπλέον, αυτό θα ήθελα να μας πει ο κ. Κακαράντζας, εάν ισχύει «σας ενημερώνουμε» λέει, «ότι στην Πελοπόννησο κανένας Δήμος δεν έχει εφαρμόσει το ημερήσιο δικαίωμα και να το έχει αποδώσει στην περιφέρεια, όπως ορίζει ο ν. 4264/2014 άρθρο 7, με αποτέλεσμα ο κάθε Δήμος να χρεώνει όσα θέλει για ένα τέλος, του οποίου ο σκοπός είναι καθαρά ανταποδοτικός». Θα ήθελα, λοιπόν, μια απάντηση.

Ακόμα, μου έκανε εντύπωση, κύριε Κακαράντζα, που ενώ υπάρχουν 17 παράγραφοι στο άρθρο 14 δεν είχαμε κάποιες προτάσεις από τον κλάδο σας σχετικά με την πάταξη του λαθρεμπορίου.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε.

Εγώ δεν έχω να ρωτήσω κάτι, γιατί νομίζω ότι οι εκπρόσωποι των φορέων ήταν και συγκεκριμένοι και κατανοητοί, ανεξάρτητα εάν κάποιος διαφωνεί ή συμφωνεί με τις απόψεις που ακούστηκαν. Εμείς παίρνουμε υπόψη μας και τις απόψεις που κατατίθενται και το ποιος εκφράζει αυτές τις απόψεις, δηλαδή από ποιον φορέα. Απλά ήθελα να υπογραμμίσω ότι εμείς έχουμε μια διαφορετική προσέγγιση με το δρόμο ανάπτυξης που στηρίζει η σημερινή Κυβέρνηση, και όχι μόνο, γιατί πιστεύουμε ότι συνολικά από αυτόν το δρόμο ανάπτυξης δεν έχουν να κερδίσουν τίποτα οι εργαζόμενοι και τα φτωχά λαϊκά στρώματα, πέρα από κάποια ψίχουλα που θα πέσουν από το τραπέζι τους.

Επίσης, επειδή χθες τοποθετηθήκαμε και αναφερθήκαμε στα ζητήματα που προσπαθεί το νομοσχέδιο να αντιμετωπίσει σε σχέση με το πλανόδιο εμπόριο, τις λαϊκές αγορές κ.λπ. θα ήθελα να υπογραμμίσω τη συμφωνία μου με το βασικό ζήτημα που έβαλε ο εκπρόσωπος των λαϊκών αγορών, διότι εκεί βρίσκεται το πρόβλημα, δηλαδή τι θα γίνει με την ασφαλιστική και τη φορολογική ενημερότητα. Αυτό θα πρέπει άμεσα να αντιμετωπισθεί, διότι αυτό δεν είναι λύση που είπε ο Υπουργός, δηλαδή ότι θα το δούμε στην πορεία. Ποια πορεία, πότε, χωρίς χρονοδιαγράμματα κ.λπ.; Θα ξανάρθουμε στο ίδιο πρόβλημα, δηλαδή, στις 15 του Γενάρη.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Δεν θα επαναλάβω όσες ερωτήσεις έχουν ειπωθεί και κατατεθεί από συναδέλφους, αλλά θα πω κάποια πράγματα που σημείωσα. Δεν θυμάμαι ποιος έκανε αναφορά, αλλά θα ήθελα να μας διευκρινίσει κάποιος από τους κυρίους, ο οποίος μίλησε για τις χώρες εκτός της Ε.Ε. για διευκολύνσεις για τη σύσταση και την ίδρυση εδώ θυγατρικών εταιρειών. Θα ήθελα να μας το κάνει πιο σαφές και συγκεκριμένα να πει τι προβλήματα αντιμετωπίζουν. Τι νομίζει ότι θα ήταν αυτό το οποίο θα τους διευκόλυνε;

Επίσης, ο ίδιος ομιλητής έκανε αναφορά στο πρόβλημα της διπλής πλειοψηφίας ποσοστών και αντιπροσώπων, το οποίο προκύπτει με μεγάλη συχνότητα. Κακώς δεν έχει διορθωθεί και έρχεται από την αρχή του νόμου από το 1955 και δημιουργεί προβλήματα στο θέμα της ευκαμψίας των εταιρειών.

Έρχομαι τώρα στις λαϊκές αγορές, στον κ. Κακαράντζα, ο οποίος είπε ότι είναι σωστή παράταση, αλλά δεν λύνει οριστικά το ζήτημα. Αυτό είναι γεγονός. Θα ήθελα να μας πείτε, εάν μπορείτε αυτή τη στιγμή, το ποσοστό των εμπλεκομένων στις λαϊκές αγορές που έχουν πρόβλημα να εκδώσουν φορολογικές και ασφαλιστικές ενημερότητες. Από την ενημέρωση που έχω γνωρίζω ότι είναι πάρα πολύ σοβαρό αυτό το ζήτημα και πρέπει να αντιμετωπιστεί πάραυτα, να μην το αφήσουμε για το μέλλον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκαν οι ερωτήσεις από τους Βουλευτές.

Τον λόγο έχει η κυρία Βουνάτσου.

ΑΘΗΝΑ ΒΟΥΝΑΤΣΟΥ (Senior Advisor του Τομέα Επιχειρήσεων Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών): Θέλω να διευκρινίσω, ότι η πρότασή μας για τη θέσπιση μηχανισμών έγκαιρης προειδοποίησης και διάγνωσης αφορά τη θέσπιση ουσιαστικών μηχανισμών εντοπισμού μέσα στην επιχείρηση δυνητικών οικονομικών προβλημάτων και μια προληπτική διαδικασία πρόληψης των προβλημάτων αυτών και γεφύρωσης των διατάξεων του εταιρικού δικαίου με τις διατάξεις, που αναφέρατε για το πτωχευτικό και τον εξωδικαστικό, ούτως ώστε η όποια κρίση, με πρωτοβουλία πάντα της επιχείρησης, δηλαδή της ιδιωτικής πρωτοβουλίας, να μπορεί να αποσοβηθεί πριν ξεσπάσει στην αγορά και τους εργαζόμενους και αποτελέσει απειλή για το δημόσιο συμφέρον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μέγκουλης μάς κατέθεσε ένα υπόμνημα, το οποίο θα διανεμηθεί ηλεκτρονικά.

Τον λόγο έχει ο κ. Τσιμόπουλος.

ΔΗΜΗΤΡΙΟΣ ΤΣΙΜΟΠΟΥΛΟΣ (Εκπρόσωπος της Γενικής Συνομοσπονδίας Επαγγελματιών, Βιοτεχνών Εμπόρων Ελλάδος - Γ.Σ.Ε.Β.Ε.Ε.): Κυρία Πρόεδρε, θα ήθελα να απαντήσω στον κ. Καρρά, σχετικά με την ερώτηση που μου απεύθυνε σε σχέση με τις Ι.Κ.Ε..

Η πρακτική, και εκεί οφείλεται η μείωση της σύστασης Ε.Π.Ε. στη σημερινή κοινωνία, είναι η ενίσχυση των Ι.Κ.Ε., κυρίως λόγω της ασφαλιστικής ασυλίας των μελών της εταιρείας.

Θα ήθελα να πω, ότι όπως είναι τα μέλη της Ι.Κ.Ε., η οποία είναι ένα παρόμοιο σχήμα με την Ε.Π.Ε., έτσι είναι και τα μέλη της Ε.Π.Ε., τα οποία δεν είναι διαχειριστές και αν το προχωρήσουμε και άλλο είναι και τα ετερόρρυθμα μέλη στις προσωπικές εταιρείες, τα οποία καλούνται να πληρώσουν ασφαλιστικές εισφορές, ενώ οι Ι.Κ.Ε. έχουν αυτή την ασφαλιστική ασυλία και αυτό και μόνο σπρώχνει τον κόσμο στην ίδρυση τέτοιων εταιρειών.

Να πω και κάτι για τον κ. Αθανασίου. Σχετικά με το 2 ‰ που έγινε η συνδρομή επί των τακτικών εσόδων για τα Επιμελητήρια, από το 2% που ήταν, να μην ξεχνάμε ότι έχει ψηφιστεί διάταξη που πλέον η συνδρομή στα Επιμελητήρια είναι προαιρετική. Καταλαβαίνετε, ότι αυτό και μόνο δημιουργεί πρόβλημα στη βιωσιμότητα των Επιμελητηρίων.

Βεβαίως, σχετικά με τις ετήσιες κατάστασης, σωστά μπαίνει στο σχέδιο ότι πρέπει να είναι σύμφωνα με τα ελληνικά λογιστικά πρότυπα, δηλαδή με τον ν.4308.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Δημητριάδης.

ΠΡΟΚΟΠΗΣ ΔΗΜΗΤΡΙΑΔΗΣ (Νομικός Σύμβουλος της Εθνικής Ελληνικής Επιτροπής του Διεθνούς Εμπορικού Επιμελητηρίου): Ευχαριστώ κυρία Πρόεδρε. Κατ’ αρχάς, να απαντήσω στον κ. Αθανασίου. Η απάντηση όσον αφορά στο ερώτημα εάν η Εθνική Επιτροπή είναι βιώσιμη με 2‰, είναι απλά, όχι. Θα σας δώσω και κάποια νούμερα. Ο προϋπολογισμός της Επιτροπής για το 2017 -που έχω τα στοιχεία -προέβλεπε συνδρομές από τα Επιμελητήρια για το έτος 2017 περίπου 100.000 ευρώ. Το μεγαλύτερο Επιμελητήριο της χώρας όσον αφορά στη συνδρομή που καταβάλλει που είναι το Ε.Β.Ε.Α., κατέβαλε περίπου 25.000 ευρώ. Το έσοδα του Ε.Β.Ε.Α. το 2016, βάση του οποίου υπολογίστηκε η συνδρομή του 2017, ήταν 1,3 εκατομμύρια ευρώ. Δηλαδή, με το 2% βγαίνει περίπου όσο έχει οριστεί, 25.000 ευρώ, με το 2‰, δηλαδή 10 φορές λιγότερο, το 25.000 ευρώ για το Ε.Β.Ε.Α. γίνεται 2.500 ευρώ και αν αναλογικά εφαρμοστεί για όλα τα Επιμελητήρια, οι 100.000 ευρώ ως συνολική συνδρομή μειώνεται στις 10.000 ευρώ. Δεν νομίζω ότι κανείς μπορεί να θεωρήσει ότι μπορεί μια Ελληνική Εθνική Επιτροπή ενός Διεθνούς Οργανισμού να λειτουργήσει με έσοδο της τάξης των 10.000 ευρώ ετησίως. Αυτό θα ήταν το έσοδο με 2‰.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Χρηματοδότηση μπορεί να γίνει από το δημόσιο;

ΠΡΟΚΟΠΗΣ ΔΗΜΗΤΡΙΑΔΗΣ (Νομικός Σύμβουλος της Εθνικής Ελληνικής Επιτροπής του Διεθνούς Εμπορικού Επιμελητηρίου): Το νομοθετικό διάταγμα δεν το προβλέπει. Είμαστε Ν.Π.Ι.Δ., δεν υπάρχει τέτοιου είδους προβλεπόμενος πόρος. Όσον αφορά στη διαιτησία για την οποία ρώτησε ο κ. Καρράς, σημειώνω ότι η διαιτησία για την οποία χαιρετίζουμε την εισαγωγή της σε όσο δυνατόν περισσότερες συμβάσεις, στις οποίες συμβαλλόμενο είναι και το ελληνικό δημόσιο ως μία πολύ επιτυχή - κατά την άποψή μας - μέθοδο επίλυσης διαφορών, διεξάγεται από το Διεθνές Δικαστήριο Διαιτησίας, το οποίο εδρεύει στο Παρίσι και είναι φορέας του Διεθνούς Εμπορικού Επιμελητηρίου.

Η Εθνική Ελληνική Επιτροπή του Διεθνούς Εμπορικού Επιμελητηρίου έχει συγκεκριμένες αρμοδιότητες που της απονέμονται από το Χάρτη του Διεθνούς Εμπορικού Επιμελητηρίου. Συνίσταται στο διορισμό διαιτητών και στην προώθηση φυσικά της διαιτησίας και των μελών στο Δικαστήριο της Διαιτησίας στο Παρίσι και στις Επιτροπές Διαιτησίας του Διεθνούς Οργανισμού. Είναι η φωνή της Ελλάδας στο Δικαστήριο και το Δικαστήριο ωστόσο είναι οργανωμένο και διεξάγει τις εργασίες του στο Παρίσι υπό το Διεθνές Εμπορικό Επιμελητήριο. Επομένως, αυτό μάλλον θέλετε να συμπεράνετε, ότι θα μπορούσαμε να έχουμε έσοδα από τις διαιτησίες, προσκρούει στον τρόπο που είναι οργανωμένος ο θεσμός της διαιτησίας. Τη διαιτησία τη διεξάγει το Διεθνές Δικαστήριο Διαιτησίας του Διεθνούς Εμπορικού Επιμελητηρίου, όχι οι Εθνικές Επιτροπές και αυτό δεν ισχύει για την Ελληνική Εθνική Επιτροπή, ισχύει για όλες τις Εθνικές Επιτροπές παγκοσμίως.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Toν λόγο έχει η κυρία Καραχάλιου.

ΙΩΑΝΝΑ ΚΑΡΑΧΑΛΙΟΥ (Εκπρόσωπος της Ολομέλειας Δικηγορικών Συλλόγων): Ευχαριστώ κυρία Πρόεδρε. Η παρατήρηση που κάναμε σχετικά με τη δυνατότητα των εταιρειών, οι οποίες είναι εγκατεστημένες σε άλλες χώρες, πλην των χωρών της Ε.Ε., είχε την έννοια ότι η Ελλάδα έχει υπογράψει συμβάσεις με διάφορες τέτοιες χώρες, οικονομικής συνεργασίας και εμπορικής συνεργασίας, οι οποίες προβλέπουν μεταξύ άλλων συμφωνιών και την ίδρυση υποκαταστημάτων. Σε αυτές τις περιπτώσεις προτείνουμε να προβλέπεται να μπορεί η ίδρυση υποκαταστημάτων να γίνεται με εγγραφή στα μητρώα, όπως και αυτές που προέρχονται από την Ε.Ε..

Σε ό,τι αφορά την διατήρηση της διπλής πλειοψηφίας στη λήψη αποφάσεων, παρουσιάζεται το φαινόμενο με τη διατήρηση αυτής της ρύθμισης, η πλειοψηφία πολλές φορές να γίνει υποχείριο της μειοψηφίας, διότι εάν δύο εταίροι εκπροσωπούν 60% ή 70% ή και 80% του εταιρικού κεφαλαίου και τέσσερις εταίροι το 20% ή το 10% του εταιρικού κεφαλαίου, δεν είναι δυνατόν να ληφθεί καμία απόφαση. Το πρόβλημα δεν είναι ότι δημιουργείται αυτή η εμπλοκή στη λήψη, δεν υπάρχει και τρόπος απεμπλοκής. Κατά συνέπεια ή θα πρέπει η διάταξη αυτή να καταργηθεί εντελώς, δηλαδή να μην υπάρχει διπλή πλειοψηφία ή θα πρέπει να μπουν διατάξεις τέτοιες, οι οποίες τουλάχιστον να αποτρέπουν την πολύ μικρή μειοψηφία να μπλοκάρει τη λήψη των αποφάσεων. Τώρα ποια θα είναι αυτή, αν θα είναι το 5%, το 10% ή το 20%, δεν γνωρίζω, αλλά σίγουρα εάν διατηρηθεί η διπλή πλειοψηφία θα πρέπει να υιοθετηθούν κάποιες διατάξεις απεμπλοκής από αυτήν την ομηρία της πλειοψηφίας από τη μειοψηφία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Toν λόγο έχει ο κ. Κακαράντζας.

ΚΩΝΣΤΑΝΤΙΝΟΣ ΚΑΚΑΡΑΝΤΖΑΣ (Πρόεδρος της Παναττικής Ομοσπονδίας Σωματείων Πωλητών Λαϊκών Αγορών (Π.Ο.Σ.Π.Λ.Α.)): Σε ό,τι αφορά τη δημοτική ενημερότητα το πρόβλημα είναι πανελλαδικό ή αφορά μόνο την Πελοπόννησο; Αφορά όλη τη χώρα και έχει να κάνει με την υποχρέωση που έχει ο πωλητής σύμφωνα με το άρθρο 22/4047 μέσα στα δικαιολογητικά που προβλέπει το συγκεκριμένο άρθρο να είναι και η ενημερότητα σε ό,τι αφορά τα χρέη στο φορέα λειτουργίας, δηλαδή τον ημερήσιο ανταποδοτικό τέλος. Κυρίως παρουσιάζεται το πρόβλημα αυτό στην επαρχία, γιατί ο προηγούμενος ν. 4264 έδινε τη δυνατότητα στον φορέα λειτουργίας, από μόνος του να καθορίζει το ύψος του ημερήσιου ανταποδοτικού τέλους. Παρουσιαζόταν το εξής φαινόμενο, σε μια κωμόπολη μιας περιφερειακής ενότητας, να επιβάλλονται πενταπλάσια ανταποδοτικά τέλη από την έδρα του Νομού που είναι η πρωτεύουσα που αντικειμενικά δίνει περισσότερες δυνατότητες στον πολίτη. Έρχεται τώρα ο ν.4497 να βάλει έναν περιορισμό, να βάλει μια τάξη πάνω σε αυτό το ζήτημα μετά από την απαίτηση του συνδικαλιστικού κινήματος έγινε δεκτό αυτό το αίτημα και πάει να περιοριστεί κάπως το ζήτημα αυτό της αυθαιρεσίας των φορέων λειτουργίας στην επαρχία.

Όσον αφορά στο λαθρεμπόριο. Δεν ξέρω τι εννοεί λαθρεμπόριο στις λαϊκές αγορές. Δεν είναι δυνατόν να γίνει στις οργανωμένες λαϊκές αγορές. Εάν εννοούμε το παραεμπόριο που αναπτύσσεται στις παρυφές των λαϊκών αγορών, εδώ ο νόμος προβλέπει συγκεκριμένα μέτρα κ.λπ. ανεξάρτητα αν δεν υπάρχει πολιτική βούληση να εφαρμοστεί και αν υπάρχει ένα σοβαρό κοινωνικό πρόβλημα σήμερα, που έχει να κάνει με την ανεργία και τις δυνατότητες που δίνουν σε ένα κόσμο που είναι πραγματικά άνεργος, αλλά πρέπει να ζήσει την οικογένεια του. Υπάρχουν ζητήματα, εδώ, που γενικότερα θα πρέπει να τα δούμε με μια ευαισθησία.

Ποιο είναι το ποσοστό που δεν μπορούν να εξασφαλίσουν φορολογική ενημερότητα. Υπολογίζουμε ότι σε αυτή τη φάση πάνω από 1.000 οικογένειες θα περάσουν στην ανεργία εάν ζητηθεί η φορολογική και ασφαλιστική ενημερότητα. Όμως, ο αριθμός αυτός θα ανέβει δραματικά, γιατί στην προηγούμενη διαδικασία όσοι πωλητές κατάφεραν και εξασφάλισαν φορολογική και ασφαλιστική ενημερότητα ή μάλλον η πλειοψηφία των πολιτών, την εξασφάλισε μετά από ρύθμιση χρεών την οποία στην πορεία τη χάσανε και θα αντιμετωπίσουν το ίδιο πρόβλημα χιλιάδες πωλητές στην επόμενη ανανέωση των αδειών. Άρα, θα προστεθεί ένα τρομακτικό νούμερο σε αυτό το νούμερο που έχουμε σήμερα υπόψη μας. Απαιτείται άμεσα η Κυβέρνηση να πάρει την ευθύνη και να καταργήσει τη φορολογική και ασφαλιστική ενημερότητα για να μην περάσει κόσμος στην ανεργία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Πανίτσας.

ΓΕΩΡΓΙΟΣ ΠΑΝΙΤΣΑΣ (Εκπρόσωπος του Συνδέσμου για θέματα Α.Ε. και Ε.Π.Ε.): Εγώ θα απαντήσω σε δύο θέματα που έθεσε ο κ. Αθανασίου. Πρώτον, επειδή τέθηκε από εμένα πριν το θέμα με την διαδικασία για την επίλυση των διαφορών, παράδειγμα στο άρθρο 7 του ν.3190/1955 που προβλέπεται η ακύρωση της εταιρείας μετά από δικαστική απόφαση λόγω κάποιων ελαττωμάτων κατά τη σύσταση της προβλέπεται και αυτό γίνεται με αγωγή. Ως προς την αποτίμηση της εταιρικής συμμετοχής σε διάφορες περιστάσεις του νόμου προβλέπονται ασφαλιστικά μέτρα.

Αυτό το ζήτημα δημιουργεί έναν προβληματισμό και για μένα είναι καλύτερο να ακολουθηθεί η εκουσία διαδικασία. Επομένως, λέει στο Μονομελές, αλλά δεν διευκρινίζει με ποια διαδικασία. Καλύτερο είναι να ακολουθείται η πεπατημένη των τελευταίων ετών, από το 2012, για εκουσία. Ωστόσο η εκουσία έχει ένα πρόβλημα γενικότερα. Εφόσον τροποποιηθεί και μπει η εκουσία, θα πρέπει να διευκρινιστεί αν απαιτείται τελεσίδικη δικαστική η απόφαση, διότι η εκουσία δημιουργεί ένα οιονεί δεδικασμένο, αλλά, παρά ταύτα, το Γ.Ε.ΜΗ. καταχωρεί οριστικές αποφάσεις εκουσίας στις προσωπικές εταιρείες, για καθορισμό, μερίδα συμμετοχής κ.λπ..

Όσο αφορά στο ζήτημα για την επωνυμία, που έθεσε ο κ. Αθανασίου, για τις προσωπικές εταιρείες, αυτό ήδη προβλέπεται στο ν.4072/2012, άρθρο 250. Προβλέπεται ότι η επωνυμία θα είναι είτε από τα ονόματα εταίρων είτε από το αντικείμενο είτε από άλλες ενδείξεις, οπότε αυτό έχει ήδη προβλεφθεί. Τώρα, προφανώς, το έχουμε εδώ για κάποιου είδους ενοποίηση.

Τέλος, όσο αφορά στην έξοδο εταίρου, που αλλάζει το παράδειγμα στην Ε.Π.Ε., από εκεί που είχαμε με δικαστική απόφαση και τώρα το αλλάζουμε, δηλαδή το σίγουρο είναι με δήλωση, συμφωνώ ως προς την παραγνώριση του προσωπικού στοιχείου, ωστόσο αυτό εφαρμόζει και στις προσωπικές εταιρείες. Εκτός αυτού, μπορούν οι εταίροι να το ρυθμίσουν διαφορετικά στην εταιρική σύμβαση. Το ζήτημα είναι πιο πολύ από πλευράς διαχρονικού δικαίου για τις ήδη λειτουργούσες εταιρείες που είχαν συσταθεί με ένα άλλο πλαίσιο και τώρα τις αλλάζουμε το πλαίσιο. Για μένα το πιο κρίσιμο είναι να ρυθμιστεί το θέμα του τι γίνεται με τη μερίδα συμμετοχής του εταίρου. Δηλαδή, να μη χρειάζεται να του καταβληθεί και να μειωθεί το κεφάλαιο, αλλά να μπορεί να απεμπλακεί πιο άμεσα, γιατί είναι απαραίτητο και για να μπορέσει να διαγραφεί και από τον Ε.Φ.Κ.Α.. Αυτό στην πράξη είναι ένα τεράστιο πρόβλημα που αντιμετωπίζουν πάρα πολλοί εταίροι.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μουζάκης.

ΑΝΤΩΝΙΟΣ ΜΟΥΖΑΚΗΣ (Α΄ Αντιπρόεδρος της Πανελλήνιας Ομοσπονδίας Φοροτεχνικών Ελεύθερων Επαγγελματιών (Π.Ο.Φ.Ε.Ε.)): Αναφορικά με το ερώτημα που έθεσε ο κ. Αθανασίου σχετικά με την απαραίτητη πλειοψηφία κεφαλαίου και εταίρων, υπάρχει πραγματικά εκεί μια δυσκολία. Σαφώς είναι καλύτερο το ποσοστό των 2/3 από τα 3/4, όμως στην πράξη αντιμετωπίζουμε δυσκολίες. Δηλαδή, στο παράδειγμα που αναφέρατε, όταν έχουμε έναν εταίρο με 70% και το υπόλοιπο το έχουν 4 ή 5 άτομα, καταλαβαίνετε ότι δύσκολα θα μπορέσει να πάρει κάποιος αποφάσεις και αυτό καλό θα είναι να το δούμε, μια και το θέτετε. Για παράδειγμα, θα μπορούσε να απλοποιηθεί, αν είναι δυνατόν και να έχουμε αποφάσεις με πλειοψηφία, όπως προβλέπει ο ν.4072 για την Ι.Κ.Ε..

Όσο αφορά στην αναβίωση που αναφέρθηκε, καταρχήν είναι θετική η διάταξη, με την έννοια ότι ξεκαθαρίζει το τοπίο και μας δίνει τη δυνατότητα να αναβιώνουμε εταιρίες με απόφαση των εταίρων κάτω από συγκεκριμένες συνθήκες. Άρα, καταρχήν, είμαι θετικός. Τα υπόλοιπα νομίζω ότι έχουν απαντηθεί.

Ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Ρούσκας.

ΓΕΩΡΓΙΟΣ ΡΟΥΣΚΑΣ (Πρόεδρος της Ένωσης Συμβολαιογράφων Ελλάδας): Αναφορικά με το πλαίσιο μέσα στο οποίο είμαστε υποχρεωμένοι να κινηθούμε, μπορούμε να κάνουμε τις εξής εξειδικευμένες διαπιστώσεις. Πρώτον, η Ε.Π.Ε., δυστυχώς, φεύγει από τη νομική και την οικονομική πραγματικότητα. Μακάρι να υπάρξει αναβίωση με τις συγκεκριμένες αλλαγές που επαναλαμβάνουμε πάλι ότι είναι απόλυτα προς την θετική κατεύθυνση. Από την άλλη πλευρά, υπάρχουν μια σειρά από νομικά και οικονομικά ζητήματα και, αν θέλουμε αυτός ο συγκεκριμένος εταιρικός τύπος να επιβιώσει, είμαστε υποχρεωμένοι να τα αντιμετωπίσουμε άμεσα. Αναφορικά με ορισμένα συγκεκριμένα σημεία σχετικά με τη λειτουργία των Ε.Π.Ε., όπως τέθηκαν, χρειάζεται νομική ενασχόληση και απαιτείται από όλους μας να έχουμε εκείνες τις προτάσεις που θα διευκολύνουν τη λειτουργία αυτού του εταιρικού τύπου.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Πιτσιόρλας.

ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Κατ’ αρχήν ευχαριστώ πάρα πολύ όλους τους εκπροσώπους των φορέων για τη συμβολή τους στην επεξεργασία του νομοσχεδίου. Θα επανέλθουμε μετά στην κατ’ άρθρο συζήτηση και θα δούμε πιο συγκεκριμένα τι κάνουμε αποδεκτό και τι όχι.

Εγώ να πω δύο τρεις σκέψεις μόνο τώρα. Προφανώς είναι ένα τύπος εταιρείας, ο οποίος έχει ιδιαίτερα χαρακτηριστικά. Να αλλάξουμε ριζικά χαρακτηριστικά αυτού του τύπου δεν πρέπει και δεν μπορούμε. Υπάρχουν άλλες μορφές εταιρειών που κανείς μπορεί να επιλέξει να κάνει κάτι άλλο. Όταν επιλέγει, όμως, να κάνει μια Ε.Π.Ε., επιλέγει να κάνει μια εταιρεία που έχει το μικτό χαρακτήρα κεφαλαιουχικής και προσωπικής. Επομένως, αυτόν τον πυρήνα πρέπει να τον κρατήσουμε.

Βεβαίως, σήμερα έχουμε μια πραγματικότητα που λέει ότι συστάθηκαν πάρα πολλές εταιρείες Ε.Π.Ε. την περίοδο της κρίσης με πολλά προβλήματα και δυσκολία στη λειτουργία τους, που συνεπάγεται ο χαρακτήρας τους. Επομένως, θα μπορούσα να το πω έτσι και λίγο υπερβολικά, πάρα πολύς κόσμος είναι παγιδευμένος σε εταιρικά σχήματα, τα οποία δεν μπορούν να πάρουν αποφάσεις και τα οποία δεν μπορούν να λειτουργήσουν. Πρέπει, λοιπόν, να βρούμε λύσεις που θα διευκολύνουν τη ζωή όλων, να διευκολύνουν τη ζωή των εταίρων, να διευκολύνουν τη ζωή των εταιρειών και, ταυτόχρονα, να διατηρήσουν για το μέλλον έναν ειδικό τύπο που όταν τον επιλέγει κανείς ενσυνειδήτως να ξέρει ότι επιλέγει κάτι διαφορετικό. Με αυτή την φιλοσοφία διαμορφώθηκαν οι προτάσεις στο νομοσχέδιο και κυρίως σε αυτό ψάξαμε να βρούμε κάποια διευκόλυνση στο θέμα της διπλής πλειοψηφίας. Επ’ αυτού πιθανόν να σας φέρουμε σε λίγο μια βελτίωση ακόμα παραπάνω.

Επίσης σχετικά με το δικαίωμα της εξόδου υπάρχει μια διατύπωση που κάνει ένα βήμα αρκετά μεγάλο. Να το διευκρινίσουμε.

Να πω για τα θέματα της δημοσιότητας, κυρίως της δημοσιοποίησης των ισολογισμών και των οικονομικών καταστάσεων για τις Ανώνυμες Εταιρείες. Εκεί κάναμε μεγάλη συζήτηση και με αφορμή την επεξεργασία του νόμου για τις Ανώνυμες Εταιρείες. Θα θέλαμε να διαμορφώσουμε ένα νέο καθεστώς και να υπάρξουν και στο Γενικό Εμπορικό Μητρώο ρυθμίσεις όπου να υπάρχουν και κυρώσεις από τη δημοσιότητα όσων δεν δημοσιεύουν.

Συμπεριλάβαμε μια διάταξη γενικού χαρακτήρα που αφορά όλες τις εταιρείες για τη δέσμευσή τους και την υποχρέωσή τους να δημοσιοποιούν τα οικονομικά τους στοιχεία. Θα δούμε τώρα αν μπορούμε να μην αρκεστούμε σε αυτό και να το συμπεριλάβουμε και εδώ. Πάντως είναι ένα πολύ μεγάλο θέμα και επ’ αυτού θα έχουμε συνέχεια.

Σας είπα χθες ότι θα τροποποιήσουμε και το νόμο περί Γ.Ε.ΜΗ., όπου και εκεί θα υπάρξουν για τα θέματα αυτά ειδικότερες ρυθμίσεις, όπως το πιστοποιητικό καλής λειτουργίας που το εισάγουμε στις Ανώνυμες Εταιρείες. Θα είναι μια γενικού χαρακτήρα διάταξη, θα αφορά όλους τους τύπους των εταιρειών και επίσης για τα πρόστιμα, επειδή στον ισχύοντα νόμο περί Γ.Ε.ΜΗ. υπάρχει μια εξουσιοδοτική διάταξη που θα κάνουμε χρήση και θα υπάρξει εγκύκλιος, υπουργική απόφαση που θα ρυθμίζει τα θέματα των προστίμων από τη μη δημοσίευση.

Σχετικά με τις εγγυητικές, νομίζω ότι η ρύθμιση θα ενισχύσει τον ανταγωνισμό και, ενδεχομένως, θα έχει ως συνέπεια το να μειωθούν τα επιτόκια των εγγυητικών. Είναι κάτι που το θέλει η αγορά και το θέλουν οι επιχειρήσεις. Ήταν ένα αίτημα που ήρθε από πολλές πλευρές. Οι ασφαλιστικές εταιρείες έχουν μπει σε καθεστώς πολύ καλύτερης εποπτείας από ό,τι πριν. Προσαρμοστήκαμε και στα ευρωπαϊκά δεδομένα και νομίζω ότι δεν υπάρχει κίνδυνος τέτοιου τύπου, αλλά αυτό θα είναι ένα μέτρο, το οποίο θα διευκολύνει, γιατί ακόμα τα επιτόκια και το βάρος των εγγυητικών στην Ελλάδα είναι πάρα πολύ μεγάλο.

Τέλος, για το Διεθνές Επιμελητήριο, όπως σας είπαμε και χθες, η πρόθεσή μας είναι να φύγουν οι διατάξεις αυτές, να αποσυρθούν και να υπάρξει μια συνολική διάταξη για το Διεθνές Επιμελητήριο, σε συνεννόηση με όλους τους φορείς και με εσάς και με όλους τους υπόλοιπους. Πάρα πολύ σύντομα.

Για το σκοπό αυτό είναι ευπρόσδεκτη η αποδοχή της αναβολής των εκλογών, θα παρατείνουμε τη διάρκεια του διοικητικού συμβουλίου, μέχρι να υπάρξει αυτή η νέα ρύθμιση και να γίνουν οι εκλογές με την νέα αυτή ρύθμιση. Νομίζω ότι αυτό είναι το πιο ουσιαστικό, το πιο σωστό. Είναι ένας θεσμός πάρα πολύ χρήσιμος. Δυστυχώς, η παρουσία μας στις διαιτησίες ιδιαίτερα, του ελληνικού δημοσίου δεν ήταν καθόλου επιτυχής, μέχρι σήμερα και επομένως, πρέπει να σκεφτούμε σοβαρά το θεσμό και της συμμετοχής αυτών. Πρέπει να ρυθμίσουμε, όμως, όλες τις πλευρές. Δεν θα υπάρξουν τώρα συγκεκριμένες ρυθμίσεις για τις εισφορές του Διεθνούς Επιμελητηρίου ούτε για τις συνδρομές. Αυτά προς το παρόν και θα επανέλθουμε στη κατ’ άρθρο συζήτηση.

Σχετικά με τη δημοτική ενημερότητα δεν προβλέπεται από τον νόμο, όντως ως τυπικό δικαιολογητικό, εμείς ως Γενική Γραμματεία μου λένε ότι έχουμε αποστείλει ένα έγγραφο σχετικό. Είμαστε σε συνεννόηση με το Υπουργείο Εσωτερικών, για να δούμε πως θα ρυθμιστεί. Πάντως, δεν προβλέπεται ως τυπική προϋπόθεση η δημοτική ενημερότητα.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε όλους που ήρθατε.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Δημαράς Γεώργιος, Μεϊκόπουλος Αλέξανδρος, Δρίτσας Θεόδωρος, Ζεϊμπέκ Χουσεΐν, Καματερός Ηλίας, Καρακώστα Ευαγγελία (Εύη), Καφαντάρη Χαρούλα (Χαρά), Συρμαλένιος Νικόλαος, Αθανασίου Χαράλαμπος, Καρράς Γεώργιος - Δημήτριος, Σαχινίδης Ιωάννης, Βαρδαλής Αθανάσιος και Λαζαρίδης Γεώργιος.

Τέλος και περί ώρα 14.35΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**